Ruská správa o Zemanovi, ktorá chce spochybniť všetko a všetkých

Výsledky prezidentských volieb z roku 2013 nikto nespochybnil, o ovplyvňovaní nevie ani česká kontrarozviedka.

PRAHA, BRATISLAVA. Desiatky ruských agentov prišli v polovici roka 2012 do Česka, aby ovplyvnili blížiace sa voľby prezidenta. Mali jediný cieľ - víťazom sa začiatkom roka 2013 musí stať Miloš Zeman. Viedli koordinovanú kampaň, dopustili sa však aj volebného podvodu. Práve pri voľbách v roku 2013 sa v Česku zavádzal systém počítačového spracovania hlasovacích lístkov. „Česi ako malé deti verili, že počítače sa nedajú preľstiť, ale, samozrejme, že to ide. Bolo to možné a bolo to nutné. V každej komisii sme hľadali človeka, ktorý by nám v tom pomohol,“ hovorí zdroj ruskej agentúry URA. A vďaka tomu vraj dostal Zeman v niektorých okrskoch „neprirodzene vysoké množstvo hlasov“. Podobné správy o zmanipulovaných voľbách silami zo zahraničia prichádzajú z ruských pochybných zdrojov pravidelne, no málokedy spochybňujú zvolenie proruského politika, za akého aj agentúra označuje Miloša Zemana, víťaza spomínaných prezidentských volieb. Väčšinou sa na konšpiračných weboch píše o americkom vplyve alebo o peniazoch miliardára Georgea Sorosa, ktoré voľby ovplyvňujú. Prípadne o obojoch. Správu agentúry URA sa preto rozhodol overiť portál Idnes.cz. Agentúra vznikla v roku 2006 v Jekaterinburgu a prioritne sa sústreďuje na región Uralu. Teraz už patrí medzi najväčšie miestne zdroje. „Charakter agentúry je nejasný, objavili sa správy o jej blízkosti k ruskému režimu aj o kritickom postoji k ruským miliciám na Ukrajine,“ píše český spravodajský web. Hlupučký a nezmyselný spis na úrovni provokácií ŠtB. Od A do Z srší z klamlivého textu účelovosť a jeho cieľ. Podľa portálu Neovlivni.cz autor textu o českých voľbách Konstantin Džultajev publikuje v agentúre už dlhšie a v minulosti priniesol rozhovor s ruským historikom Alexejom Kelinom, ktorý žije v Česku a je kritický voči Kremľu. V článku o českých prezidentských voľbách odkazuje na zdroj, ktorý bol vraj jedným z 90 „odborných politických poradcov“ v Česku. Ich cieľom bolo vyvolávať protiamerické nálady a propagovať priateľstvo s Ruskom. Sústredili sa na konkrétne skupiny ľudí, u ktorých bolo podľa sociologických prieskumov potrebné zvýšiť podporu Zemana - malí podnikatelia, realitní makléri či športovci. Platila ich sieť kasín, ktoré kontroloval „vysoký ruský štátny úradník“. Každý dostal informáciu o čase a konkrétnom stole v kasíne. „Keď na nás prišiel rad, pri stole nikto nesedel. Vsádzal som najvyššie stávky a krupiér to zariadil tak, že som dostával tučné výhry. To sa opakovalo mnohokrát,“ cituje URA jedného z agentov. Kampaň však aj podľa ruského „poradcu“ neprebiehala bez problémov. „Nikto v Česku nesúhlasil so strhávaním plagátov Zemanových protikandidátov, tak sme si museli najať chuligánov z Ruska,“ hovorí zdroj. Zeman sa proruskými postojmi nikdy netajil, aj jedným z najplyvnejších mužov jeho kampane bol zástupca ruskej spoločnosti Lukoil v Česku Martin Nejedlý. Náklonnosť k Rusku dáva najavo aj počas svojho úradovania na Pražskom hrade. Jeho víťazstvo však nemuselo byť zmanipulované, výsledky boli totiž v súlade s predvolebnými prieskumami a nikto ich nespochybnil. Je nereálne, aby sa v krajine naozaj objavili desiatky ruských agentov a snažili sa infiltrovať volebné komisie bez toho, aby si to niekto všimol. Rovnako to, že by sa im zároveň podarilo bez stôp ovplyvniť elektronické spočítanie hlasov. Navyše, celá správa je založená na jedinom, nemenovanom zdroji. Česká kontrarozviedka o podobných aktivitách správy nemá. „Svedectvá o manipuláciách, ktoré v roku 2013 sprevádzali voľbu Zemana, treba vnímať ako dezinformácie smerujúce k mäteniu a dezorientácii verejnosti,“ povedal pre Idnes.cz hovorca Bezpečnostnej informačnej služby Jan Šubert. Obvinenia odmietol aj prezidentov hovorca Jiří Ovčáček. "Hlupučký a nezmyselný spis na úrovni provokácií ŠtB. Od A do Z srší z klamlivého textu účelovosť a jeho cieľ," napísal v sms novinárovi portálu Echo24.cz. Rezonovať však môže v oboch táboroch – Zemanovi priaznivci si tým môžu potvrdiť teóriu o útokoch na prezidenta, jeho odporcovia zas ruské záujmy, ktoré za ním stoja. „V oboch prípadoch má správa potenciál zahltiť český éter hádkou o neoveriteľnej informácii a náväzne polarizovať názorové tábory v spoločnosti,“ zakončil článok portál Idnes.cz. Cieľom ruskej propagandy totiž nemusí byť vždy presvedčiť verejnosť o konkrétnej pravde, ale spochybniť všetko a všetkých, aby bol nakoniec ľahostajní voči dianiu okolo seba.


Vláda odsúdila pálenie izraelských zástav

Musíme sa hanbiť, ak sa na uliciach nemeckých miest tak otvorene prejaví nenávisť voči Židom, vyhlásil Merkelovej hovorca.

BERLÍN. Nemecká spolková vláda v Berlíne odsúdila v pondelok pálenie izraelských zástav počas demonštrácií, ku ktorým došlo cez víkend v nemeckom hlavnom meste. Ako zdôraznil Steffen Seibert, hovorca vládneho kabinetu kancelárky Angely Merkelovej, sloboda prejavu je dôležitou základnou hodnotou, ktorú treba chrániť, avšak neznamená bianko šek na prejavy antisemitizmu, nenávisti a štvania. Súčasne zdôraznil, že nemecká vláda v Berlíne bude vždy dôrazne postupovať proti podobným prejavom. "Musíme sa hanbiť, ak sa na uliciach nemeckých miest tak otvorene prejaví nenávisť voči Židom," konštatoval hovorca. Udalosti odsúdila spolková vláda ako celok a popri hovorcovi kabinetu, ktorý tak učinil v mene kancelárky, zaujali ostro kritické postoje k incidentom aj viacerí členovia vlády individuálne, vrátane šéfa diplomacie Sigmara Gabriela, ministra vnútra Thomasa de Maiziera i šéfa rezortu spravodlivosti Heika Maasa. Hovorca ministerstva spravodlivosti v Berlíne pripomenul, že ničenie vlajok alebo ďalších symbolov iných krajín je podľa platnej nemeckej krajiny trestným činom, za ktorý hrozí páchateľom hoci dvojročný trest väzenia. Udalosti v Berlíne odsúdil aj izraelský veľvyslanec v Nemecku Jeremy Issacharoff. Nemecká polícia predviedla po piatkových a nedeľňajších protiamerických a protiizraelských demonštráciách pred ambasádou USA v Berlíne desať osôb a podala trestné oznámenie na 12 ľudí. Práve tu došlo v súvislosti so stredajším vyhlásením amerického prezidenta Donalda Trumpa o uznaní Jeruzalema za hlavné mesto Izraela, k páleniu izraelských vlajok niektorými z rádovo stoviek, respektíve 2500 účastníkov protestov.


Najrýchlejšieho šprintéra súčasnosti zbavili podozrení z porušenia pravidiel

NEW YORK. Americký šprintér Christian Coleman môže štartovať na nadchádzajúcich majstrovstvách sveta v katarskej Dauhe. Dvadsaťtriročného atléta zbavili podozrení z porušení pravidiel pre zmeškané dopingové kontroly a okrem svetového šampionátu sa bude môcť zúčastniť aj na budúcoročných olympijských hrách v Tokiu. Najrýchlejší muž planéty za uplynulé tri roky čelil obvineniu, že v priebehu dvanástich mesiacov mal zmeškať tri dopingové kontroly. Americká antidopingová agentúra (USADA) uviedla, že Coleman nesplnil povinnosť informovať o svojej polohe za účelom vykonania kontroly. Podľa antidopingových pravidiel musia atléti uviesť s 90-dňovým predstihom čas a miesto, kde môžu komisári vykonať námatkovú mimosúťažnú kontrolu. V prípade, že športovec danú povinnosť nesplní, musí čeliť tým istým dôsledkom ako v prípade pozitívneho nálezu. Napokon ho však USADA zbavila dopingových podozrení, keď uznala, že sa Coleman technicky nijako neprevinil. Podľa interpretácie pravidla zo strany Svetovej antidopingovej agentúry (WADA) nebol Coleman na mieste prítomný, keď ho dopingoví komisári navštívili 1. apríla 2018. V skutočnosti sa však námatková mimosúťažná kontrola uskutočnila 6. júna 2018. V poradí tretie Colemanovo porušenie pravidiel bolo 26. apríla 2019. Podľa USADA sa tak časovo zmestil do 12-mesačnej lehoty. Držiteľ najrýchlejšieho tohtoročného času na 100 metrov už dávnejšie rezolútne odmietol dopingové previnenie.


Lekárom vzniká povinnosť obhliadky mŕtvol, žiadajú rýchlu zmenu zákona

Úrad pre dohľad nad zdravotnou starostlivosťou údajne mešká s obstarávaním na špecialistov.

BRATISLAVA. Ambulantným lekárom sa nepáči, že majú po novom povinne vykonávať prehliadky mŕtvych tiel. Obhliadky sa majú v prvom rade riešiť cez tzv. organizátorov. Úrad pre dohľad nad zdravotnou starostlivosťou (ÚDZS) však lekárom v prípade, že nie sú v danom kraji obhliadky zabezpečené, môže služby rozpísať. Zástupcovia lekárov preto žiadajú, aby štát legislatívu zmenil. Súčasný stav je podľa Slovenskej lekárskej komory (SLK) a Zväzu ambulantných poskytovateľov neprijateľný a neakceptovateľný. "Odmietame, aby vykonávanie prehliadok mŕtvych tiel bolo povinnosťou lekárov, od ktorých sa pri ich doplnení do rozpisu ÚDZS navyše nevyžaduje ani absolvovanie školenia či vydanie oprávnenia na vykonávanie prehliadok mŕtvych tiel," uviedli v stanovisku. Riešenia vidia v tom, že by sa do rozpisov zaraďovali iba tí lekári, ktorí by s tým vopred súhlasili. "Skutočnosť, že štát nedokázal zabezpečiť vykonávanie prehliadok organizátormi a lekármi dobrovoľníkmi, čo bolo vlastne hlavným cieľom zmeny zákona, nemôže mať za následok primárne vynucovanie zabezpečenia povinnosti vykonávať tieto prehliadky tými lekármi, ktorým to zákon ukladá až na tom poslednom mieste," vyjadril sa prezident SLK Marian Kollár. Úrad pre dohľad nad zdravotnou starostlivosťou pravdepodobne podcenil situáciu s obhliadkami, myslí si prezident Asociácie súkromných SR a šéf Zdravity Marián Šóth. Zákon označil za zlý. "Spôsob prijatia takto závažných zmien formou pozmeňujúceho návrhu, teda bez možnosti pripomienkovania, považujeme za neprípustný. Preto budeme požadovať zmenu zákona tak, aby bola situácia trvalo vyriešená," uviedol. Povinnosť obhliadať kritizuje aj prezident Slovenskej lekárskej únie špecialistov Andrej Janco. "Špecialisti v SR nikdy nevykonávali obhliadky mŕtvych, preto je ich zaradenie na túto činnosť neprijateľné," skonštatoval. Rozhodnutie ministerstva zdravotníctva o zaradení špecialistov na obhliadky mŕtvych od zeleného stola je podľa jeho slov v príkrom rozpore s legislatívou Európskej únie a vnímame ho ako ďalší krok k zhoršovaniu podmienok na činnosť ambulancií a lekárov vôbec. Doteraz obhliadky mŕtvych robili hlavne lekári v rámci ambulantnej pohotovostnej služby. Ministerstvo zaviedlo od januára novú úlohu pre ÚDZS obstarať organizátora prehliadok mŕtvych tiel pre každý samosprávny kraj samostatne a zabezpečiť tak nepretržitú dostupnosť prehliadajúceho lekára. Tým môžu po novom byť lekári všetkých špecializácií, nielen všeobecní. V kraji, kde sa nepodarí obstarať organizátora, ÚDZS umožní dobrovoľný zápis oprávneným lekárom na služby na konkrétny dátum do tzv. ex offo zoznamov. V prípade, že sa na konkrétny dátum dobrovoľne nezapíše žiaden lekár, ÚDZS rozpíše povinné služby. Takýto rozpis sa bude robiť dovtedy, kým nebude cez verejné obstarávanie vybraný organizátor. Úrad pre dohľad nad zdravotnou starostlivosťou (ÚDZS) v súčasnosti pripravuje verejné obstarávanie na zabezpečenie organizátora prehliadok mŕtvych tiel v ôsmich samosprávnych krajoch, podpis zmluvy je možný najskôr v máji tohto roka. Pokým však nebude podpísaná zmluva, obhliadky budú musieť robiť lekári na základe zákonnej povinnosti. Uviedla to hovorkyňa ÚDZS Andrea Pivarčiová ako reakciu na sťažnosti ambulantných lekárov, ktorí nechcú vykonávať prehliadky. "Kým nie je ukončené verejné obstarávanie a nie je účinná zmluva s organizátorom, úrad je zo zákona povinný úplne zabezpečiť vykonávanie prehliadok mŕtvych tiel na základe rozpisu tak, aby každý deň boli pokryté celé územia samosprávnych krajov," povedala Pivarčiová. Úrad podľa nej využíva všetky dostupné možnosti, aby prehliadky mŕtvych tiel zabezpečil na dobrovoľnej báze na dobu určitú, kým nebude účinná zmluva s organizátorom. "V januári a februári úrad zabezpečuje prehliadky mŕtvych tiel na základe rozpisu prehliadajúcich lekárov, ktorí prehliadky vykonávajú na dobrovoľnej báze," informovala. Od marca do účinnosti zmluvy s organizátorom bude platiť, že v prípade, ak nebude rozpis na príslušný kalendárny mesiac kompletne zabezpečený na základe dobrovoľnosti, úrad ho doplní prehliadajúcimi lekármi na základe zákonom určenej povinnosti z abecedne zoradeného zoznamu lekárov všeobecnej aj špecializovanej ambulantnej starostlivosti z daného regiónu. "Na základe doterajšej skúsenosti môžeme povedať, že časť v rozpisoch bude možné od marca zabezpečiť dobrovoľnými lekármi, zvyšok úrad doplní prehliadajúcimi lekármi na základe zákonom určenej povinnosti," povedala Pivarčiová.


V hlavne úlohe kari. Vybrali sme desať chutných a nielen exotických receptov

Máte radi klasiku alebo sa necháte inšpirovať i niečím novým? Skúste indickú karí polievku s batátmi. Prejsť na recept Zmesi karí korenia sa používajú na omáčky k rôznym druhom mäsa, rýb, morských plodov a zeleniny, na ochutenie polievok, ryže a dokonca aj niektorých druhov ovocia. Vyskúšajte rybaciu polievku s karí. Prejsť na recept Pikantné karí vás preberie z letargie. Prejsť na recept Recept s fotopostupom na veľmi chutný, jednoduchý a rýchly obed. Prejsť na recept Jedlo s vôňou karí korenia vás prenesie do exotickej Indie. Prejsť na recept Aj mäsu na prírodno dodá šmrnc karí korenie. Prejsť na recept Zemiakový šalát nemusí byť iba majonézový alebo sladkokyslý. Skúste našu exotickú variáciu. Prejsť na recept Ak už neviete čím ochutiť cestovinový šalát, vyskúšajte ananás a karí. Prejsť na recept Mleté mäso otvára možnosti a povzbudzuje vašu fantáziu. Skúste ho exoticky ochutiť a zapiecť. Prejsť na recept Toto je taká slovenská klasika na indický spôsob. Aj keď má od Indie asi ďaleko, je to nenáročné a chutné jedlo. Prejsť na recept


Nóri spustili vyšetrovanie incidentu lode Viking Sky

Výletnej lodi Viking Sky smerujúcej smerujúcej v sobotu zlyhali všetky štyri motory.

ŠtTOKHOLM. Nórska polícia v pondelok oznámila, že začala vyšetrovanie ohľadom zlyhania motorov výletnej lode Viking Sky, ktoré si cez víkend vyžiadalo hromadnú evakuáciu, informovala agentúra DPA. Polícia v oblasti Möre og Romsdal pri západnom pobreží Nórska agentúre NTB povedala, že vyšetrovanie podobných incidentov je bežnou praxou. "Nemáme podozrenie, že by bolo došlo k priestupku," povedal policajný vyšetrovateľ Yngve Skovly. Do vyšetrovania sa zapojili aj nórsky úrad pre vyšetrovanie nehôd a námorný úrad. Výletnej lodi Viking Sky smerujúcej smerujúcej z mesta Tromsö do Stavangeru v sobotu zlyhali všetky štyri motory. Po spustení rozsiahlej záchrannej akcie sa pomocou vrtuľníkov podarilo do nedele rána evakuovať z lode 338 z 1373 ľudí na palube. Podľa nórskej polície bolo 17 ľudí prevezených do nemocnice. Na palube Viking Sky boli najmä britskí a americkí občania.


Úrad vlády skartuje citlivé dokumenty

Na skartáciu dokumentov si najali špecializovanú firmu. Medzi zničenými listinami je aj korešpondencia expremiérov Mečiara a Dzurindu.

BRATISLAVA. Súkromná firma, ktorú si najal Úrad vlády, má skartovať citlivé dokumenty, materiály s dôvernými informáciami, obchodným tajomstvom či osobnými údajmi. Uvádza sa to priamo v zmluve podpísanej šéfom úradu Igorom Federičom zo Smeru. Zmluva je uzavretá na dobu neurčitú. Konkrétne zmluva hovorí najmä o registratúrnych záznamoch a spisoch, ktoré prešli vyraďovacím konaním. "Ich likvidácia bola odsúhlasená ministerstvom vnútra," informoval Úrad vlády SR. O aký rozsah dokumentácie ide, zmluva konkrétne neuvádza. Prvú várku zlikvidovali už 15. novembra. Úrad vlády v stanovisku pre SME tvrdí, že to boli staré zásoby nepotrebného papiera. Zborníky, knihy, učebnice ešte z éry socializmu, na ktorú premiér Fico často s nostalgiou spomína. Ďalej išlo o duplicitné výtlačky materiálov z rokovaní vlády a jej poradných orgánov, "rôzne koncepty listov, tzv. šmiráky, obálky". Medzi dokumentmi bola aj korešpondencia predsedov vlády z rokov 1996 až 2003. Premiérmi boli vtedy Vladimír Mečiar, Jozef Moravčík, Mikuláš Dzurinda. Na skartáciu listín si Úrad vlády objednal firmu OZO Recycling z Liptovského Mikuláša. Zariadiť má ich fyzické zničenie bez možnosti obnovy informačného obsahu. Úlohu musí z bezpečnostných dôvodov splniť vo vlastnej réžii, teda nesmie ňou poveriť žiaden ďalší subjekt. Nesmú pri tom byť ani žiadne osoby, ktoré nie sú pracovníkmi firmy. Likvidáciu listín zabezpečia narezaním na skartačnú drvinu s rozmermi 4x8 milimetrov. Dokumenty firma podľa zmluvy preberie v uzavretých vreciach alebo obaloch, ktoré musia byť neporušené. Zároveň Úradu vlády poskytne plombovateľné skartačné boxy. Celý proces firma vybaví na vlastné náklady. "Za dôkaz o likvidácii dokumentov sa považuje písomný protokol a videozáznam z likvidácie," uvádza zmluva. Spoločnosť OZO Recycling na otázky SME od utorka nereagovala. Úradu vlády svoje služby podľa centrálneho registra zmlúv poskytuje prvý raz. V minulosti ju najímal už aj rezort hospodárstva či ministerstvo práce. Bolo to za predchádzajúcej vlády Smeru. Vo svojich referenciách na internete firma uvádza viaceré banky a poisťovne, ale aj políciu, súdy a prokuratúru. Skartovaný materiál firma spracúva vo veľkokapacitnom lise na transportné balíky. Tie potom prevezie na recykláciu do spracovateľských papierenských kombinátov. Tento text ste mohli čítať vďaka tomu, že platíte za obsah. Vážime si to.


Americký kandidát Johnson nepoznal Aleppo, vyslúžil si posmech

Epizóda vyvolala posmech na sociálnych sieťach a aj špekulácie, či sa Johnsonova volebná kampaň definitívne neskončila.

NEW YORK. S hanbou odišiel vo štvrtok libertariánsky prezidentský kandidát Gary Johnson zo štúdia televízie MSNBC, keď preukázal značnú mieru neznalosti o situácii na Blízkom východe. Johnson je dlhodobo v prieskumoch ďaleko za Hillary Clintonovou a Donaldom Trumpom, podporuje ho ale nezanedbateľných osem až deväť percent voličov. Pri rozhovore s moderátorom prišla reč na sýrske bojisko. "Ak by ste boli zvolený, čo by ste robili s Aleppom? " opýtal sa novinár na osud najväčšieho sýrskeho mesta, ktorého meno Halab, v angličtine Aleppo, sa prakticky denne objavuje v novinách. "Aleppo. Čo je Aleppo?" spýtal sa Johnson. "Žartujete?" opáčil prekvapený moderátor. "Nie," odpovedal Johnson. Po vysvetlení, že ide o sýrske vojnové mesto a epicentrum utečeneckej krízy, si Johnson spomenul. "Aha, už to mám. Mám to," vyhlásil. V neskoršom vyhlásení libertariánsky kandidát uviedol, že je "len človek". Domnieval sa vraj, že ide o skratku, nie o názov mesta. "Môžem poznať všetky mestá v Sýrii? Nemôžem," konštatoval vo vyhlásení. Johnson svoju kampaň postavil na predpoklade, že získa hlasy voličov znechutených Trumpom a nespokojných s Clintonovou. Pri posledných voľbách v roku 2012 získal zhruba percento hlasov, teraz by mu podľa posledného prieskumu odovzdalo hlas 8,6 percenta voličov. Hranicu 15 percent, potrebnú na účasť v sledovaných televíznych debatách, tak zrejme neprekoná.


Slováci vytvorili prvého chatbota, ktorý pomáha odhaliť falošné správy

Pod vedením človeka dokáže aktívne vstupovať do diskusií.

BRATISLAVA. Prvý facebookový chatbot menom Checkbot má na sociálnej sieti pomôcť odhaliť falošné správy. Upozorní napríklad na chýbajúceho autora, dezinformačný zdroj, nálepkovanie alebo chybný kontext obrázku. Informoval o tom Peter Jančárik z agentúry Seesame, ktorá s myšlienkou takéhoto chatbota prišla. "Viac ako polovica ľudí na Slovensku verí konšpiračným teóriám, čo je najviac spomedzi krajín V4. Mnohé z nich sa šíria práve Facebookom, ktorý proti tomu robí žalostne málo. Rozhodli sme sa s tým niečo robiť sami," vysvetlil zámer projektu Jančárik. Okrem chatovacieho algoritmu dokáže Checkbot pod vedením človeka aktívne vstupovať do diskusií. "Zameriame sa najmä na diskusie pod článkami z dezinformačných webov, kde sa šíria nezmysly a nenávisť," avizoval Tomáš Kriššák z Nadácie otvorenej spoločnosti, ktorý je členom autorského tímu Checkbota. Poslaním chatbota bude vysvetľovať a nepriamo aj motivovať ľudí, aby si s ním začali konverzáciu. Autori Checkbota plánuju koncept preniesť aj do ďalších krajín. "Je to experiment, ktorý, keď sa osvedčí, je pomerne ľahko prenositeľný do zahraničia. Prvou voľbou je Česko, keďže databáza konšpirátorov pokrýva aj české dezinformačné weby," hovorí Jančárik a dodáva, že autori už rokujú s českými organizáciami, ktoré by si Checkbota adoptovali. Ďalším členom autorského tímu je aktivista a učiteľ Juraj Smatana. Vývoj chatbota konzultovali a pripomienkovali novinár Filip Struhárik z Denníka N a odborník na dezinformačnú a extrémistickú scénu Daniel Milo z GLOBSEC Policy Institute. Technologicky ho vyvinula slovenská firma Touch4IT. Vývoj bota bol financovaný z grantov Veľvyslanectva USA v SR, Nadácie ESET a Telekomu. Projekt podporuje aj Nadácia otvorenej spoločnosti a veľvyslanectvá Kanady a Holandského kráľovstva.


Podľa novinárov v ňom mal hrať Budaj. V Zápase hviezd NHL sa neobjaví ani jeden Slovák

NEW YORK. Exhibičný Zápas hviezd zámorskej hokejovej NHL bude bez slovenskej účasti. Vedenie profiligy zverejnilo zoznam štyridsiatich hráčov, ktorí sa zúčastnia na tradičnom All-Star víkende. Jeho dejiskom bude tento rok v termíne 28.-29. januára kalifornské Los Angeles. Každú divíziu súťaže bude reprezentovať šesť útočníkov, traja obrancovia a dvaja brankári. V sobotu 28. januára budú na programe súťaže zručností. O deň neskôr sa budú hrať semifinálové súboje medzi divíznymi výbermi vo formáte traja proti trom (2x10 minút) a podujatie vyvrcholí finálovým zápasom. Za trénerov štyroch divíznych výberov určilo vedenie profiligy kvarteto Michel Therrien (Montreal Canadiens/Atlantická divízia), Bruce Boudreau (Minnesota Wild/Centrálna divízia), John Tortorella (Columbus Blue Jackets/Metropolitná divízia), Peter DeBoer (San Jose Sharks/Pacifická divízia). Vlaňajší Zápas hviezd v Nashville vyhral výber Pacifickej divízie, ktorý zdolal elitu Atlantickej divízie 1:0. Zostavy výberov divízií pre Zápas hviezd 2017 v Los Angeles: /28.-29. januára/ Útočníci: Nikita Kučerov (Tampa Bay), Brad Marchand (Boston), Auston Matthews (Toronto), Frans Nielsen (Detroit), Kyle Okposo (Buffalo), Vincent Trocheck (Florida) Obrancovia: Victor Hedman (Tampa Bay), Erik Karlsson (Ottawa), Shea Weber (Montreal) Brankári: Carey Price (Montreal - kapitán výberu), Tuukka Rask (Boston) Útočníci: Sidney Crosby (kapitán výberu), Jevgenij Malkin (obaja Pittsburgh), Taylor Hall (New Jersey), Alexander Ovečkin (Washington), Wayne Simmonds (Philadelphia), John Tavares (NY Islanders) Obrancovia: Justin Faulk (Carolina), Seth Jones (Columbus), Ryan McDonagh (NY Rangers) Brankári: Sergej Bobrovskij (Columbus), Braden Holtby (Washington) Útočníci: Patrick Kane, Jonathan Toews (obaja Chicago), Patrik Laine (Winnipeg), Nathan MacKinnon (Colorado), Tyler Seguin (Dallas), Vladimir Tarasenko (St. Louis) Obrancovia: P.K. Subban (Nashville - kapitán výberu), Duncan Keith (Chicago), Ryan Suter (Minnesota) Brankári: Corey Crawford (Chicago), Devan Dubnyk (Minnesota) Útočníci: Connor McDavid (Edmonton - kapitán výberu), Jeff Carter (Los Angeles), Johnny Gaudreau (Calgary), Bo Horvat (Vancouver), Ryan Kesler (Anaheim), Joe Pavelski (San Jose) Obrancovia: Brent Burns (San Jose), Drew Doughty (Los Angeles), Cam Fowler (Anaheim) Brankári: Martin Jones (San Jose), Mike Smith (Arizona)


Talianska polícia zhabala firmy známeho bossa sicílskej mafie

Tamojšie združenie farmárov odhaduje, že mafie zarábajú na poľnohospodárskej produkcii miliardy eur ročne.

RÍM. Sicílska polícia v sobotu skonfiškovala niekoľko firiem, pozemkov, víl a ďalší majetok, ktorý podľa prokurátorov patrí do podnikateľského impéria známeho talianskeho mafiána Mattea Messinu Denara. Ten je na úteku už viac ako 20 rokov. Hodnota zhabaného majetku, medzi ktorým sú aj štyri spoločnosti na výrobu a spracovanie olív, sa odhaduje na 13 miliónov eur. Denaro (54), člen sicílskej mafie Cosa Nostra, je najhľadanejším mužom Talianska. Prokurátori tvrdia, že známy mafián uvádzal svoj biznis s olivami a 108 ďalších nehnuteľností, autá a bankové účty na mená komplicov, aby tak zatajil skutočného vlastníka. Podľa odhadov talianskeho združenia farmárov talianske mafie zarábajú na poľnohospodárskej produkcii miliardy eur ročne. V rámci svojich aktivít napríklad pod hrozbou násilia nútia obchody predávať mafiou vyrábané mozzarelly alebo iné produkty.


Našli nové využitie pre grafén. Farbia ním vlasy

Pre vlasy je grafénová farba šetrnejšia ako dlhotrvajúce komerčné produkty.

EVANSTON, BRATISLAVA. Dlhotrvajúce farby ničia vlasy. Sériou chemických reakcií otvoria a poškodia povrch vášho vlasu, aby sa na ňom farba udržala. Vedci zistili, že omnoho šetrnejšie a bez toxických látok dokáže vlasy zafarbiť čierna grafénová farba. Vlasy obalí, vydrží tridsať umytí a dokáže bojovať aj proti elektrostatickému náboju, ktorý strapatí vlasy najmä v zimných mesiacoch. O objave informovali vo vedeckom časopise Chem. Každý vlas je pokrytý akýmisi drobnými šupinkami, ktoré sa podobajú šupinám rýb. Dlhotrvajúce farby tieto šupinky nadvihnú, aby mohla farba preniknúť do vlasu a vydržať čo najdlhšie. Proces zahŕňa chemikálie na báze amoniaku a peroxidu vodíka, ktoré môžu vlasy trvalo poškodiť. Grafénová farba nepotrebuje preniknúť do vnútra vlasu. Priľne k jeho povrchu a vytvorí na ňom jemnú vrstvu. V štúdii sa vedcom podarilo zafarbiť blond vlasy na čierno a farba na vlase vydržala tridsať umytí, čo je doba potrebná na získanie označenia "dlhotrvajúca". Účinnosť farby súvisí najmä so štruktúrou grafénu - tvoria ho tenké, ohybné "listy", ktoré sa dokážu prispôsobiť nerovným povrchom. "Predstavte si kus papiera. Vizitka je veľmi pevná a sama o sebe nie je ohybná. Ale ak si vezmete omnoho väčší list novín, ohýba sa ľahko. Preto sú listy grafénu dobrý náterový materiál," vysvetľuje v tlačovej správe americkej Severozápadnej univerzity vedúci výskumu Jiaxing Huang. Na výrobu novej farby nie je nutné použiť vysokokvalitný grafén, ktorý je veľmi drahý. "Pre farbenie vlasov je najdôležitejšia vlastnosť grafénu tá, že je čierny. Preto môžeme použiť grafén, ktorý je príliš nevhodný pre špičkové elektronické aplikácie, ale na vlasy je úplne v poriadku," dodáva Jiaxing Huang. Vo farbiacej zmesi je aj biopolymér chitosan a kyselina askorbová (vitamín C), ktoré pomáhajú rozptýliť oxid grafénu vo vode. Grafénová farba sa na vlasy najprv nasprejuje, včeše a potom sa nechá zaschnúť. Vďaka vodivosti grafénu farba chráni vlasy aj pred krepatením, ktoré spôsobuje elektrostatický náboj. Pre vedcov je ďalším krokom výroba komerčnej grafénovej farby. K tomu by mohlo dôjsť skôr ako pri iných využitiach grafénu, najmä preto, že farba využíva jeho nekvalitnejšiu verziu. DOI: 10.1016/j.chempr.2018.02.021


Egyptský prezident vyzval Irán, aby sa nemiešal do záležitostí regiónu

Abdal Fattáh Sísí uviedol, že bezpečnosť Perzského zálivu nesmie byť ohrozená.

ŠARM AŠ-ŠAJCH. Egyptský prezident Abdal Fattáh Sísí v stredu vyhlásil, že Irán sa musí prestať "miešať" do záležitostí Blízkeho východu a nesmie byť ohrozovaná bezpečnosť krajín Perzského zálivu. Sísí však zároveň zdôraznil, že si neželá vojnu a verí v riešenie regionálnej krízy prostredníctvom dialógu. Sísí týmito vyjadreniami podporil spojenca Egypta v Perzskom zálive, Saudskú Arábiu, práve v období, keď narastá napätie medzi saudskoarabským kráľovstvom a Iránom. Egyptský líder sa však vyhol agresívnej rétorike, ktorá v posledných dňoch zaznieva z Rijádu. Saudská Arábia cez víkend pripísala Iránu vinu za to, že povstalci v Jemene, šiitskí húsíovia, vystrelili raketu smerom k saudskoarabskému hlavnému mestu Rijád - a varovala, že to môže pokladať za akt vojny. Saudskoarabskí predstavitelia zároveň obvinili libanonského spojenca Iránu, hnutie Hizballáh, z "vyhlásenia vojny". Kráľovstvo totiž zrejme zosnovalo pád libanonskej vlády, ktorej súčasťou bol aj Hizballáh, keď donútilo jej premiéra odstúpiť. Egyptský prezident povedal novinárom, že nechce ďalšie napätie v regióne, ale to neznamená, že bude tolerované ohrozovanie arabských krajín. "Región je už aj tak dosť nestabilný a problematický. Nepotrebujeme nové komplikácie spôsobené Iránom alebo Hizballáhom, takže nepridávame regiónu nové problémy," uviedol Sísí na tlačovej konferencii v egyptskom letovisku Šarm aš-Šajch na pobreží Červeného mora. "Som proti vojne, krízy dokážeme vyriešiť dialógom," odpovedal Sísí na otázku, či je možná vojna s Iránom alebo Hizballáhom. Ale ako dodal, "bezpečnosť krajín v Perzskom zálive predstavuje červenú čiaru a ostatní sa musia prestať miešať do našich záležitostí a nesmú pomáhať pri stupňovaní napätia".


SaS a OĽaNO-NOVA si chcú v župách podporiť kandidátov, finalizujú zmluvu

Liberáli tvrdia, že čiastkové dohody na menách už padli.

BRATISLAVA. Opozičné strany SaS a OĽaNO-NOVA finalizujú zmluvu o vzájomnej podpore kandidátov v jesenných voľbách do vyšších územných celkov (VÚC). Zatiaľ čo liberáli tvrdia, že čiastkové dohody na menách už padli, šéf Obyčajných Igor Matovič zdôrazňuje, že kým nie je podpísaná zmluva, dovtedy nie je dohodnuté nič. "Na podpore troch kandidátov SaS na predsedov VÚC v Bratislave, Banskej Bystrici a Trenčíne sme už dohodnutí. Všetky ostatné dohody sú v riešení a o ich výsledku budeme včas informovať," uviedla pre TASR hovorkyňa SaS Katarína Svrčeková. Liberáli na čelo týchto troch krajov nominujú terajších poslancov NR SR Juraja Drobu, Martina Klusa a Renátu Kaščákovú. Ak uspejú, mandátov v parlamente sa vzdajú. Podľa Matoviča však ide o príliš vážne veci na to, aby sa mená kandidátov posúvali cez médiá. "Až keď bude zmluva podpísaná, až potom budeme medializovať mená. Zverejňovať ich teraz nie je správne," myslí si. Matovič naďalej počíta s tým, že ku koalícii SaS a OĽaNO-NOVA by sa pridalo aj mimoparlamentné KDH. "Alojza Hlinu som kvôli spolupráci oslovil ja. Určite nájdeme nejaký model, ale aký, to ukáže čas. Absolvovali sme už rokovania a chcem pritiahnuť aj KDH," povedal pre TASR. Pripravenosť spolupracovať deklaroval aj Hlina. Hovorí, že ak vznikne strategická opozičná dohoda, bude chcieť svojho kandidáta v niektorom z krajov postaviť aj KDH. "V jednokolovej voľbe iná šanca nie je. Ak bude silný koaličný kandidát, musí byť postavený aj silný opozičný. Ľuďom musíme pomôcť vytvorením mentálnej skratky, že si vyberajú medzi koalíciou a opozíciou. Je to náš životný záujem," dodal pre TASR.


Imigrant, ktorý zachránil dieťa, urobil prvý krok pre získanie občianstva

Mladý Malijčan Mamoudou Gassama legalizoval svoj pobyt vo Francúzsku.

PARÍŽ. Mladý Malijčan Mamoudou Gassama, ktorý sa cez víkend preslávil pozoruhodnou záchranou života dieťaťa v Paríži, prevzal v utorok na prefektúre na parížskom predmestí Bobigny doklad, čím legalizoval svoj pobytu vo Francúzsku. Ide o prvý krok pred získaním francúzskeho štátneho občianstva, ktoré mu v pondelok počas prijatia v Elyzejskom paláci sľúbil prezident Emmanuel Macron. Gassama okrem toho v utorok podpísal zmluvu aj na desať mesiacov služby u parížskych hasičov, dodal Pierre-André Durand, prefekt departementu Seine-Saint-Denis. Ako spresnili francúzske médiá, 22-ročný Gassama by mal na základe žiadosti o legalizáciu svojho pobytu získať do mesiaca povolenie na pobyt vo Francúzsku na najbližších desať rokov. Následne, do asi troch mesiacov, mu bude udelené aj francúzske občianstvo. Gassama, ktorý ako ilegálny imigrant žil vo Francúzsku od jesene minulého roku, získal medzičasom na sociálnych sieťach - vzhľadom na spôsob, akým dieťa zachránil - prezývku Spiderman. Ako uviedol v rozhovoroch pre francúzske médiá, zhodou okolností sa v sobotu podvečer nachádzal v gréckej reštaurácii v blízkosti domu, kde sa odohrávala dráma s dieťaťom držiacim sa zábradlia z vonkajšej strany balkóna na štvrtom poschodí. Mladík sa švihom vyšplhal po balkónoch na štvrté poschodie a dieťa zachránil. Celá akcia trvala asi 30 sekúnd. Videozáznam si na internete prezreli už milióny ľudí. Otca dieťaťa zadržali pre zanedbanie starostlivosti a dohľadu nad štvorročným dieťaťom, ktoré nechal doma samo, kým šiel na nákupy. Jeho prípadom sa súd bude zaoberať v septembri. Mužovi hrozia dva roky väzenia. Prokuratúra začiatkom tohto týždňa informovala, že otec dieťaťa sa zdržal, lebo hral hru Pokémon Go. Matka dieťaťa nebola v čase incidentu v Paríži, ale na ostrove Réunion, kde v rozhovore pre miestnu rozhlasovú stanicu vyjadrila záchrancovi svojho syna vďaku. Súčasne poznamenala, že jej manžela síce nič neospravedlňuje, ale to, čo jej synovi, sa mohlo stať aj komukoľvek inému. Združenia pomáhajúce migrantom v pondelok odsúdili pokrytectvo a vytĺkanie politického kapitálu z Gassamovho prípadu. Deklarovali, že udelenie občianstva Gassamovi svedčí "o tvrdosti imigračnej politiky" vlády prezidenta Macrona.


Pamätáte si Ezopove múdrosti? (kvíz)

Najslávnejšie Ezopove bájky poznáme všetci, no pamätáme si aj to, čo nás mali naučiť?

BRATISLAVA. O Ezopovi už isto počul každý. Vzhľadom nepekný otrok v starovekom Grécku, ktorého múdrosť natoľko ohúrila jeho pánov, až mu udelili slobodu. Tak sa z neho stal pútnik, radca kráľov a autor príbehov s ponaučením, ktoré ovplyvnili stovky generácií a desiatky civilizácií. Zmienky o Ezopovi nachádzame v dielach Aristotela, Plutarcha i Herodota. Vôbec však nie je isté, či ide o skutočnú osobu, alebo fiktívnu postavu. Či už Ezop žil, alebo nie, znalosť jeho bájok patrí k všeobecnému prehľadu. Pripravili sme preto pre Vás kvíz, v ktorom bude Vašou úlohou správne priradiť ponaučenie k názvu bájky. Prosím, najprv zodpovedajte všetky otázky!


Kučová postúpila na turnaji v Trnave už do semifinále, súperke nedala šancu

TRNAVA. Slovenská tenistka Kristína Kučová postúpila na turnaji ITF 1st Emprire Women's Indoor v Trnave (dotácia 25 000 USD, tvrdý povrch v hale) do semifinále dvojhry. V piatkovom štvrťfinále si za 91 minút poradila so štvrtou nasadenou Dejanou Radanovičovou zo Srbska 6:4, 6:1. Kučová v semifinále nastúpi proti rumunskej osmičke singlového pavúka Alexandre Cadantovej, ktorá vyradila najvyššie nasadenú Češku Terezu Smitkovú. Kristína Kučová (SR) - Dejana Radanovičová (Srb.-4) 6:4, 6:1 Michaela Hončová, Ganna Poznichirenková (SR/Ukr.) - Angelica Moratelliová, Tereza Smitková (Tal./ČR) 6:4, 6:2


Výrobu jediného sériového osemvalca v histórii Škody stopla kríza

Škoda vyrobila len 49 kusov modelu 860, výrobu pribrzdila hospodárska kríza.

Automobilka Škoda Mladá Boleslav oslavuje tento rok 121 rokov od doby, kedy si v Mladej Boleslavi otvorili svoju strojnú dielňu páni Václav Laurin a Václav Klement. Z malej dielničky sa postupom času stal renomovaný výrobca automobilov. Konjunktúra československého automobilového priemyslu v druhej polovici 20- tych rokov bola len relatívna a úvahy o kúpe vlastného automobilu sa reálne týkali len malého okruhu spoločnosti. Lacný automobil pre čo najširšiu klientelu nebol problémom konštrukcie, ako sa mnohí mylne domnievali, ale problémom ekonomiky výroby. Iba veľkosériová výroba mohla zlacniť automobil. Toto si veľmi dobre uvedomoval Václav Klement, ktorý podrobne študoval Fordov výrobný a hospodársky program. Záver bol jasný – automobilka nutne potrebuje rozsiahle investície do technológií. Výsledok všetci poznáme – spoločnosť L&K prevzala Škoda. Po dokončení modernizácie závodu v roku 1928 sa začali vyrábať prvé automobily, nesúce už len značku Škoda – typy 4R a 6R. Ich hlavný prínos bol v typizácii a unifikácii dielov, predstavovali ďalší vývojový stupeň, ale zďaleka nie očakávanú revolučnú zmenu v konštrukcii a ani obchodné výsledky nesplnili očakávania. Preto sa na jesennom pražskom autosalóne v roku 1929 objavil nový typový rad automobilov, na vývoji ktorého sa podieľala talianska firma Pellegati. Boli to typy Škoda 430, 645 a vlajková loď značky - Škoda 860. Prvá číslica znamenala počet valcov, ďaľšie dve výkon motora v konských silách. Najväčší záujem vzbudil typ 860, veď ním sa automobilka chcela zaradiť medzi elitných výrobcov reprezentačných limuzín a automobil mal byť konkurenciou predovšetkým pre domácich výrobcov – Pragu, Tatru a Waltra, nakoľko každý z nich luxusnú limuzínu vyrábal. Rok 1929, kedy sa Škoda 860 predstavila, bol zároveň prvým rokom svetovej hospodárskej krízy. Tá sa naplno prejavila až v roku 1932, v ktorom zároveň končí výroba typu 860. Škoda 860 sa vyrábala štyri roky, za ten čas sa vyrobilo 49 kusov vozidiel. Za malým počtom vyrobených vozidiel môzeme vidieť nástup hospodárskej krízy, neschopnosť presadiť sa voči konkurenčným vozidlám – Tatra 80, Walter Royal, Praga Grand, ktoré disponovali väčším výkonom a lepšou výbavou, rovnako však chýbajúcu tradíciu vo výrobe luxusných limuzín. Napriek všetkému 860-tka zostáva jediným škodováckym sériovo vyrábaným osemvalcom. Jej konštrukcia a výnimočnosť ju právom zaraďujú k tomu najlepšiemu, čo sa v predvojnovom Československu vyrobilo. Do dnešných dní sa zachovalo len niekoľko kusov. Ja osobne viem o dvoch – štvordverový kabriolet vlastní Múzeum Škoda Mladá Boleslav a o limuzínu sa poctivo stará zberateľ veteránov, ktorému týmto ďakujem za možnosť predstaviť našim čitateľom tento klenot. Takisto mu ďakujem za ochotu podeliť sa s našimi čitateľmi o históriu svojho vozidla. "Automobil som získal v roku 1974 zo severných Čiech. V tom čase som už bol majiteľom otvoreného dvojsedadlového športového voza, tak som hľadal jeho protipól. Chcel som uzavretú veľkú limuzínu. Len pre doplnenie vtedajšej situácie s historickými vozidlami – okrem Škody 860 som mohol získať rozobratý Walter Royal, ale bez 12 valcového motora, alebo luxusný ZIL, ktorý mal v technickom preukaze napísané: Dar ÚV KSSS pre ÚV KSČ. Mne ale padla do oka práve Škoda 860. Auto stálo odstavené v šope na záhrade, prerobené pre potreby dobrovoľných hasičov. Namiesto kufra sa na voze nachádzala bedňa s hasičským náradím, auto bolo veľmi opotrebované, čalúnenie zodraté, inak bolo vozidlo viacmenej kompletné. S majiteľom som sa pomerne rýchlo dohodol. V deň, keď som pre auto prišiel spolu s kamarátom, prišiel majiteľ na škode 100, z nej vybral akumulátor a išiel smerom k stodole, kde stála 860-tka. Nebolo nám celkom jasné, čo chce s týmto malým akumulátorom pri tomto veľkom aute vo veľkej zime dosiahnuť. Na naše veľké prekvapenie, po krátkom nasatí benzínu a pretočení motora, motor naskočil a teraz už bývalý majiteľ s ním vyšiel asi na štvrtýkrát zo stodoly na ulicu, kde sme voz zapriahli za nákladný automobil a ťahali na železničnú stanicu. Tam bola nakladacia rampa, pomocou ktorej sme ho chceli naložiť. Len pre zaujímavosť dodávam, že sme chceli použiť ten istý postup, ako bývalý majiteľ, ale nám sa takmer vybil akumulátor a motor nenaštartoval. Oproti stanici, kde sme sa trápili, bola dievčenská internátna škola, a tak sme poprosili vychovávateľku, či by nám nepožičala asi tak 10 dievčat, ktoré by nám pomohli voz vytlačiť na korbu nákladiaka. Nakoľko bola zima a všade bol sneh a ľad, vychovávateľky nám odmietli vyhovieť s tým, že je to nebezpečné. Našťastie, medzitým sa trochu spamätal akumulátor, umúdril sa i motor škodovky, naskočil a voz vyšiel na korbu nákladiaku, ktorý ho dopravil do Bratislavy. Asi po roku som vozidlo v rámci prvotného nadšenia rozobral a rozobrané diely som umiestnil po viacerých priestoroch. Bohužiaľ, sa vďaka tomu niektoré diely nenávratne stratili. Dlhú dobu sa nič nedialo. Prvým impulzom v pokračovaní s vozidlom bola výstava “Človek na kolesách”, ktorá bola v roku 1996 v priestoroch Slovenského národného múzea. Na tejto výstave bol prezentovaný kompletne reštaurovaný podvozok. Táto výstava odštartovala reštaurátorskú činnosť a výsledky mali smerovať k otvoreniu Múzea dopravy. Na autosalóne v bratislavskej Inchebe sa v roku 1999 prezentovala nalakovaná kabína vozidla spolu s ľavými blatníkmi. Farebná kombinácia vozidla – modrá s bordovou bola zvolená podľa zvyškov pôvodnej kombinácie farieb, ktoré sa našli pri reštaurovaní na najmenej exponovaných miestach karosérie. Lakýrnické práce na vozidle boli prevedené za podpory Karola Pavlů. Nakoľko som neskôr pracoval mimo Bratislavy, s vozidlom sa nič nedialo. V roku 2010 som začal na reštaurovaní vozidla pokračovať. Keďže som mal obmedzené priestory, dohodol som sa s Jirkom Vávrom, presťahovali sme auto k nemu do jeho veľkej dieľne a tam sme vozidlo dokončili. Reštaurovanie vozidla bola práca mnohých kamarátov, ktorí svojimi znalosťami prispeli k úspešnému ukončeniu reštaurátorských prác. Potom sa kompletné a zložené vrátilo ku mne do garáže a začali prvé skúšobné jazdy. Prvým podujatím, na ktorom sa predstavila čerstvo dokončená Škoda 860, boli Piešťanské zlaté stuhy v roku 2012. Postupne sa objavili prvé problémy – blblo chladenie a elektrická sústava, tie sa však podarilo odstrániť a vozidlo začalo relatívne spoľahlivo jazdiť. Od tej doby som s ním najazdil niečo cez 1500 km. Samozrejme sa stále objavujú drobné závady, ktoré sa darí postupom času odstraňovať, ale pri pomaly 90- ročnom aute je toto asi normálne. Auto ešte stále nie je v 100% stave, ale verím, že v priebehu tejto sezóny sa to už podarí." Ako zaujímavosť pridávame aj dobové desatoro pre dobrého vodiča. Škoda 860, 1929-1932 motor: radový osemvalec s ventilovým rozvodom SV vŕtanie x zdvih: 75 x 110 mm zdvihový objem: 3880 ccm výkon: 44,1 kW (60 k) pri 3000 ot / min počet ložísk kľukového hriadeľa: 9 chladenie: s núteným obehom a ventilátorom mazanie: tlakové, obežné zapaľovanie: akumulátorové s rozdeľovačom Scintilla karburátory: Zenith U 42, alebo Zenith UP 36 elektoinštalácia: dynamo Scintilla 12 V, 80 W, neskôr 12 V 100 W prevodovka: v bloku s motorom, pohon zadnej nápravy spojovacím hriadeľom spojka: suchá, viaclamelová počet prevodových stupňov: 3 + Z rozvodovka: stály prevod 4,40 rám: rebrinový, nitovaný s oceľových U – profilov predná náprava: tuhá, odpružená dvojicou pozdĺžnych poleliptických pier zadná náprava: tuhá, odpružená dvojicou pozdĺžnych poleliptických pier riadenie: skrutkou a maticou prevádzková brzda: mechanická, bubnová na štyri kolesá s posiľňovačom Dewandre parkovacia brzda: mechanická, bubnová na zadné kolesá ráfiky kolies: plechové, diskové, alebo špicové rozmery pneumatík: 6,50x20” rázvor: 3570 mm rozchod kolies vpredu/vzadu: 1400 / 1400 mm celkové rozmery: 5425 x 1750 x 1880 mm hmotnosť podvozku: 1265 kg celková hmotnosť : 1850 kg(platí pre limuzínu) maximálna rýchlosť: 110 km/h spotreba paliva: 17 l na 100 km prevedenia karosérie: limuzína, kabriolet, faux-kabriolet, dodával sa i samostatný podvozok počet vyrobených kusov: 49 Článok vznikol v spolupráci s redakciou veteransk.


Voľby v Izraeli môžu byť cieľom kybernetických útokov

Netanjahu vyhlásil, že na boj proti zasahovaniu do volieb nie je žiadna krajina lepšie pripravená.

JERUZALEM. Izrael sa podľa odborníkov môže pred nadchádzajúcimi parlamentnými voľbami stať terčom útokov zahraničných hackerov alebo kybernetických kampaní, ktoré v minulosti narušili politické procesy aj v iných krajinách. Informovala o tom agentúra AP. Izraelský premiér Benjamin Netanjahu však v tejto súvislosti vyhlásil, že na boj proti zasahovaniu do volieb nie je "žiadna krajina lepšie pripravená". Napriek veľmi úspešnému izraelskému technologickému sektoru a oceňovaným bezpečnostným kapacitám odborníci tvrdia, že zákony, ktorými sa riadi, sú zastarané, a že Netanjahuova vláda si kybernetické hrozby nestanovila za prioritu. Iránski agenti sa za posledných päť rokov zdokonalili v schopnosti hackingu telekomunikačných zariadení a zamerali sa na takmer všetkých popredných predstaviteľov izraelskej armády, tvrdí podľa AP výkonný riaditeľ kybernetickej bezpečnostnej organizácie ClearSky Boaz Dolev. Dodal, že Izrael je taktiež cieľom hackerov, ktorí podporujú Palestínčanmi vedené bojkotové hnutie a ktorí odštartujú každoročnú pravidelnú vlnu útokov, pričom v tomto roku sa jej začiatok zhoduje s termínom volieb. Mnohí experti však tvrdia aj to, že najväčšia hrozba môže pochádzať z vlastných radov. Podľa prezidentky Izraelskej internetovej asociácie Karine Nahonovej hlavnou hrozbou sú samotní izraelskí politici a ich podporovatelia, ktorí prostredníctvom sociálnych médií šíria dezinformácie. V tejto oblasti sú podľa nej veľké legislatívne nedostatky, pretože zákony o predchádzaní politickej propagande vznikali ešte pred digitálnou dobou. Správy o možnom ovplyvňovaní predčasných volieb do Knesetu 9. apríla odvysielala začiatkom januára izraelská súkromná televízia Hadašot, ktorá citovala Nadava Argamana, riaditeľa služby pre vnútornú bezpečnosť Šin Bet. Ten na neverejnom rokovaní údajne uviedol, že do volieb v Izraeli "má v pláne zasiahnuť cudzí štát. A aj zasiahne". Šin Bet neskôr vydala vyhlásenie, v ktorom uviedla, že Izrael má nástroje na odhalenie, monitorovanie a prekazenie pokusov o ovplyvňovanie volieb v Izraeli zo zahraničia, "ak by k nim došlo". Tajná služba tiež ubezpečila, že v Izraeli dokáže zabezpečiť konanie demokratických a slobodných volieb. Moskva je už dlhší čas opakovane terčom podozrení z pokusov o ovplyvňovanie volieb v rôznych štátoch Európy, ako aj prezidentských volieb v USA z roku 2016, a to prostredníctvom dezinformačných kampaní.


Expolicajt spájaný s takáčovcami ostáva vo väzbe aj pre nízku kauciu

Najvyšší súd neprepustil obvineného expolicajta a spisovateľa Václava Kincla z väzenia.

BRATISLAVA. Najvyšší súd (NS) neprepustil obvineného expolicajta a spisovateľa Václava Kincla z väzby na slobodu pre nesprávny procesný postup Špecializovaného trestného súdu (ŠTS) či nízku peňažnú záruku 10-tisíc eur. Konštatuje sa to v anonymizovanom rozhodnutí, ktoré redakcii TASR poskytol hovorca Najvyššieho súdu Boris Urbančík. Polícia stíha bývalého elitného policajta a spisovateľa Václava Kincla, známeho aj pod pseudonymom Václav Neuer, v súvislosti so skupinou známou ako takáčovci. V jej čele mal podľa polície stáť Ľubomír Kudlička, prezývaný aj Kudla. Špecializovaný trestný súd v Banskej Bystrici prepustil Václava Kincla z väzby na slobodu koncom júla tohto roka. Okrem iného súhlasil aj nahradením väzby peňažnou zárukou vo výške 10-tisíc eur. Voči tomuto rozhodnutiu však podal prokurátor sťažnosť, ktorej Najvyšší súd vyhovel. Najvyšší súd okrem iného upozornil, že v prípade ide aj o podozrenie z majetkovej trestnej činnosti, pri ktorej sa podľa výsluchov svedkov mala celá skupina obohatiť o značné finančné sumy, z ktorej mala byť časť uchovávaná práve pre prípady ponúknutia peňažnej záruky. "V dôsledku toho považuje Najvyšší súd určenie peňažnej záruky len na sumu 10.000 eur za neproporcionálnu k týmto okolnostiam v tom zmysle, že ide o sumu neprimerane nízku," uviedol okrem iného Najvyšší súd. Najvyšší súd ďalej upozornil aj na procesné pochybenia rozhodnutia ŠTS, ktorým obvineného prepustil z väzby na slobodu. "Špecializovaný trestný súd žiadnym spôsobom nezisťoval majetkové pomery obvineného, pričom sa uspokojil so zložením peňažnej záruky vo výške 10.000 eur, ktorú na účet súdu zložila jeho obhajkyňa," napísala predsedníčka senátu Najvyššieho súdu v odôvodnení uznesenia. Po razii na skupinu takáčovcov z konca januára tohto roka polícii unikalo šesť mužov a medzi nimi aj bývalý policajt Václav Kincl. Po tom, čo mal byť na úteku niekoľko týždňov, sa sám prihlásil na polícii. Sudca pre prípravné konanie ho vtedy na základe vydaného zatykača zobral do väzby. Dôvodom bola možná obava z úteku. Vyšetrovateľ obvinil Václava Kincl zo zločinu založenia, zosnovania a podporovania zločineckej skupiny, z prečinu nátlaku, zneužívania právomoci verejného činiteľa a z pokračovacieho zločinu podvodu.


Španielsko v šlágri zdolalo Portugalsko, prvý bod na šampionáte získali Macedónci

Futbalisti Španielska majú ako prvý tím istý postup do semifinále.

Majstrovstvá Európy vo futbale hráčov do 21 rokov 2017 v Poľsku: B-skupina: Góly: 24. Gačinovič, 90. Djurdjevič - 64. Bardhi (z 11m), 83. Gjorgjev ŽK: Jovanovič, Plavšič, Veljkovič, Milinkovič-Savič, Pankov - Markoski, Elmas ČK: 90.+5 Pankov Góly: 77. Bruma - 21. Niguez, 65. Ramirez, 90.+3 Williams ŽK: Neves, Fernandes, Paciencia, Semedo - Ceballos BYDGOSZCZ, GDYŇA. Futbalisti Španielska si ako prví zabezpečili postup do semifinále na majstrovstvách Európy vo futbale hráčov do 21 rokov 2017 v Poľsku. V utorňajšom druhom zápase B-skupiny zdolali Portugalsko 3:1 a už ich nikto nemôže zosadiť z prvej priečky tabuľky. Ich súper môže postúpiť ešte ako najlepší tím z druhých miest. Španieli sa ujali vedenia v 21. minúte zásluhou Saúla Nígueza, na 2:0 zvýšili po hodine hry Sandro Ramírez. V 77. minúte síce znížil Bruma, no v nadstavenom čase spečatil triumf favoritov Williams. V prvom utorňajšom zápase reprezentanti Srbska remizovali s hráčmi Macedónska 2:2. Skóre duelu na trávniku v Bydgoszczi otvoril v polovici prvého polčasu Mijat Gačinovič, útočník nemeckého Eintrachtu Frankfurt. Po zmene strán Macedónci otočili nepriaznivý stav gólmi Enisa Bardhiho z pokutového kopu a po nechytateľnej strele Nikolu Gjorgjeva. V závere stretnutia Srbi zachránili aspoň bod, keď sa presadil Uroš Djurdjevič z Partizana Belehrad. Utorňajší program B-skupiny uzavrie v Gdynii od 20.45 h šláger Portugalsko - Španielsko.


Miloš Mečíř mi pomohol všimnúť si maličkosti, prezradil Lukáš Lacko

Slovenského tenistu čaká v treťom kole svetová päťka. Vynasnažím sa využiť víťaznú vlnu a prekvapiť ho, vraví Lacko.

Slovenský tenista Lukáš Lacko vyrovnal svoj životný grandslamový úspech a po piatich rokoch znovu postúpil do tretieho kola Australian Open.  Presne ako v roku 2012 si piatimi víťazstvami vrátane kvalifikácie vybojoval zápas s vysokonasadeným favoritom. Vtedy ho zastavil až Rafael Nadal.   Teraz narazí na svetovú päťku Keia Nišikoriho z Japonska.  Vzájomné skóre 1:4 so Selom, úvodných 0:4 v zápase a búrlivá atmosféra s početnou izraelskou prevahou a vlajkami neveštili najskôr nič príjemné... "Tá atmosféra a diváci mi vôbec neprekážali. Naopak, mám rád dobrú návštevu a plné hľadisko. Šport sa nehrá pre prázdne tribúny. Začiatok mi však ušiel, bol som stratený a hľadal pôdu pod nohami. Súper menil rytmus, do toho mi fúkal nárazový vietor a trvalo mi pár gemov, kým som sa dostal do zápasu." V ďalších setoch ste sa presadili útočným štýlom, vtlačili ste Selovi svoju hru, spoľahlivo podávali a chodili si po body. Bol toto kľúč k obratu? "Áno, kľúčové bolo ostať pri svojej taktike aj napriek nevydarenému setu si veriť a zatlačiť ho, on sa veru potom stiahol a ostatné sety som už zvládol." Keby vám niekto pred turnajom povedal 5 zápasov - 5 víťazstiev, verili by ste? "Zradná otázka. Veril som, že mám potenciál a keď sa všetko dobre zbehne, tak môžem niečo väčšie uhrať, ale nebol som si stopercentne istý. Viacero sezón som nezačal dobre, takže ma to teraz teší." Spomenuli ste, že vám v príprave pomohol aj Miloslav Mečíř. Keď sme ho v Sydney stretli počas daviscupového súboja s Austráliou, bol trochu smutný z neúčasti našich najlepších, neskôr navrhol vám aj Martinovi Kližanovi nejaké tresty, a predsa vám napokon pomohol a poradil pred novou sezónou. Prezraďte nejaké podrobnosti, ako k tomu došlo? Mečíř mi vlastne otvára oči niekedy. Musím sa zamyslieť, čo použijem a niekedy práve tieto maličkosti dokážu rozhodnúť zápas." "Celú sezónu som trénoval s Filipom Havajom a pomocným trénerom bol Karol Kučera, ale pre jeho dohodu so zväzom a prácou s mladými hráčmi to časovo celkom nefungovalo, lebo som cestoval a on mal záväzky. Vznikali veľké prestávky, kým sme sa stretli, a neúčinkovalo to, ako malo. S Filipom pokračujeme, trénujeme denne základné veci, ale chcel som počuť aj názory iných a rozšíriť rady, tak ako to robia viacerí špičkoví hráči, ktorí majú väčšie tímy. A koho iného osloviť, ak nie našu najväčšiu tenisovú kapacitu Miloša Mečířa? Poprosil som ho, či by mohol vypozorovať v mojej hre nejaké detaily a poradiť. Potom som si v duchu povedal - veď toto mi ani nemusí hovoriť, to je jasné. Ale neskôr som sa prichytil, že na to zabúdam a v mojej hre to chýba, takže mal pravdu. Vlastne mi niekedy otvára oči. Musím sa zamyslieť, čo použijem, a niekedy práve tieto maličkosti dokážu rozhodnúť zápas." Ste s Mečířom v kontakte aj medzi zápasmi počas turnaja? "Áno, píšeme si, sme v spojení po každom zápase." Čaká vás Kei Nišikori. Svetová päťka, vysoký favorit. Prehrávate s ním 0:2. Japonským novinárom povedal, že sa teší na zápas osemfinále s Rogerom Federerom, asi zabudol na tretie kolo s vami. Čo naňho platí? "Podrobnú taktiku rozoberieme s trénerom, videli sme tu jeho zápasy. Vieme, čo hrá dobre, s čím sa trochu trápi. Ale klamal by som, keby som neuznal, že je favorit. Je päťka, každý veľký turnaj končí v záverečných fázach, určite si aj on urobí domácu úlohu a dobre si ma preklepne, čo hrám. Stretli sme sa spolu dvakrát. Posnažím sa dobre pripraviť a využiť tú víťaznú vlnu, na ktorej som, zaskočiť ho a hádam z toho bude prekvapenie." Japonským médiám povedal, že si určite pozrie záznam vášho zápasu so Selom. Po dvoch víťazstvách nad vami predtým je dosť sebavedomý a vyjadril sa, že vy neudierate až tak nebezpečne ako Rus Andrej Kuznecov, s ktorým sa v prvom kole trápil.  "Určite zistil, že som sa dostal z kvalifikácie do tretieho kola, takže si musí dať trochu pozor. Kuznecov hrá priamky bez liftu, letí mu to rýchlo. Menil som po sezóne rakety, tieto nové mi sedia, staré už nešli s dobou, a nemyslím si, že tu hrám pomaly, snažím sa hrať útočnejšie." Nišikori má v zázemí trénera Michaela Changa, ako každý Ázijčan má skvelé nohy, všetko vráti a nič nedá zadarmo, takže si budete musieť ísť útokom po body a zavše aj zariskovať, však? "Presne tak. Je vysoko v rebríčku najmä vďaka vynikajúcemu pohybu, hrá jedovato z oboch strán, jeho lopty sa nedajú zabíjať a čakať na jeho chybu by bolo márne. Musím sa pokúsiť o útok, veru aj zariskovať a uvidíme, či bude prekvapenie. Som medzi 32 najlepšími na svete na grandslamovom turnaji, dostaneme sa do veľkej arény. Teším sa na zápas." Tento text ste mohli čítať vďaka tomu, že platíte za obsah. Vážime si to.


Hnutie piatich hviezd zvažuje koalíciu so súčasným premiérom

Hnutie piatich hviezd odkázalo nacionalistickej strane Liga, že už s ňou nepočíta.

RÍM. Talianske Hnutie piatich hviezd, ktoré zvíťazilo v marcových voľbách, zvažuje vytvorenie koalície s Demokratickou stranou súčasného premiéra Paola Gentiloniho a expremiéra Mattea Renziho. Tento krok bude musieť vedeniu strany najskôr odobriť vnútrostranícke referendum, v ktorom budú môcť hlasovať všetci členovia strany. V utorok to v Ríme oznámil predseda Hnutia piatich hviezd Luigi Di Maio. Zároveň odkázal nacionalistickej strane Liga, že už s ňou vo svojich plánoch nepočíta. Di Maio sa uchádzal o koalíciu práve s touto stranou, no za podmienky, že sa Liga rozíde so stranou Forza Italia expremiéra Silvia Berlusconiho, s ktorou bola v predvolebnej koalícii, čo Liga odmietla. Parlamentné voľby v Taliansku sa konali 4. marca. Ako najsilnejší subjekt z nich vzišlo Hnutie piatich hviezd, no ak sa výsledok posudzuje podľa predvolebných koalícií, je víťazom stredopravá koalícia, v ktorej figuruje Forza Italia aj Liga. Na treťom mieste po stredopravej koalícii a Hnutí piatich hviezd skončila stredoľavá koalícia, v ktorej dominuje Gentiloniho a Renziho Demokratická strana.


Obžalovaní z prípravy vraždy Čongrádyho vystúpili so záverečnými rečami

Senát v prípade prípravy Čongrádyho vraždy zrejme vo štvrtok nevynesie rozsudok.

BRATISLAVA. Na Okresnom súde (OS) Bratislava I pokračuje vo štvrtok hlavné pojednávanie v prípade prípravy vraždy Petra Čongrádyho alias Čongiho považovaného za jedného z bosov bratislavskej skupiny sýkorovcov. Proces pokračuje čítaním záverečných rečí ďalších obžalovaných. Nepredpokladá sa, že senát vo štvrtok vynesie rozsudok. Ako prvý vystúpil so svojou záverečnou rečou obžalovaný Peter H. "Cítim sa byť nevinný a žiadam, aby ma súd spod obžaloby oslobodil. Aj ostatní obžalovaní požiadali vo štvrtok senát, aby ich spod obžaloby oslobodil, keďže o žiadnej príprave vraždy Čongiho nevedeli. Predseda senátu zamietol hlavnému obžalovanému Sergejovi M., aby sa vyjadroval k svojej takmer 15-hodinovej záverečnej reči, ktorú prednášal tri dni koncom novembra. Proces predseda senátu pravdepodobne odročí na zatiaľ neznámy termín za účelom vynesenia verdiktu. V prípade už odzneli záverečné reči prokurátora a obhajcov. Obžalovaný Sergej M. sa vo svojej rozsiahlej záverečnej reči koncom novembra zameral na podľa neho porušenie jeho práv, a to napríklad už pri vznesení obvinenia či vzatí do väzby. "Nebol som poučený o svojich právach, neboli mi preložené do ruštiny ani základné rozhodnutia o väzbe," tvrdil vo štvrtok na súde. Obvinenie vraj nebolo dostatočné, neupovedomili ho o výsluchoch svedkov a zákon v jeho neprospech bol podľa neho porušený aj pri preštudovaní vyšetrovacieho spisu. Čongrádyho zavraždili v roku 2004 na Pečnianskej ulici v Bratislave za bieleho dňa. Jeho smrť mali neúspešne pripravovať už v roku 1999. Pred súdom stojí pätica mužov - Sergej M., Peter H., Roman J., Dušan Š. a Vladimír Š. V prípade dokázania viny im hrozí až výnimočný trest. Vinu popierajú. Peter H. bol dlhšie na úteku a zadržali ho v Rumunsku. Je bratom zavraždeného kysuckého bossa Milana H. V tejto kauze nejde o prvý proces. Priami vykonávatelia vraždy sa v roku 2014 dohodli s prokurátorom a uzavreli dohodu o vine a treste. Ivan Beňo, ktorý strelcov koordinoval, dostal 15-ročný trest, strelec a svedok prebiehajúceho procesu Peter Kopera o tri mesiace menej a jeho komplic Vladimír Smetana 14 rokov. Čongrádyho zavraždili pred pizzeriou. Zasiahli ho do hlavy a rôznych častí tela 24 ranami, na následky ktorých na mieste činu zomrel. Bol považovaný za jedného zo štyroch nástupcov, vplyvných osôb skupiny sýkorovcov, po zavraždení jej zakladateľa Miroslava Sýkoru. Vyrastal v detskom domove a v skupine mal na starosti najmä jej ekonomickú časť. Začínal ako vekslák.


Rola Baghdádího v IS bola iba symbolická, nástupcu určil už v auguste

LONDÝN. Nástupcom vodcu teroristickej organizácie Islamský štát abú Bakra Baghdádího sa stal bývalý vojak z Iraku Abdalláh Kardáš, známy ako hádží Abdalláh Afarí. Informoval o tom na svojom webe spravodajský časopis Newsweek, ktorý sa odvolal na tlačovú agentúru Amák, blízku islamistickým militantom, a zdroje v amerických spravodajských službách. Baghdádí v auguste tohto roku vymenoval Kardáša za svojho nástupcu v Islamskom štáte. Kardáš patril predtým k inej organizácii - k teroristickej sieti al-Káida. Toto Baghdádího rozhodnutie z augusta nebolo v danom čase zverejnené, uviedla agentúra Amák. Zdroje Newsweeku spresnili, že rola Baghdádího v IS krátko pred jeho smrťou bola už len symbolická. "Už sa nezúčastňoval na (vojenských) operáciách ani na každodennom chode (organizácie), hovoril už len áno - nie". Operácia na severozápade Sýrie, ktorej výsledkom bola smrť vodcu Islamského štátu, sa odohrala v nedeľu. Podľa vyhlásenia prezidenta USA Donalda Trumpa Baghdádí sa odpálil za pomoci samovražednej vesty v tuneli počas úteku pred príslušníkmi amerických špeciálnych jednotiek, pričom okrem seba usmrtil aj tri svoje deti. Operácia, pri ktorej zabili Baghdádího, sa odohrala pri malej dedine Báríšá v severozápadnej Sýrii, v provincii Idlib. Baghdádího identitu potvrdili aj genetické vyšetrenia, uistil Trump. Ruské ministerstvo obrany však vo svojej reakcii vyjadrilo "pochybnosti o realite" týchto vyhlásení. Podľa amerických médií Baghdádího zrejme prezradili jeho stúpenci. Denník The New York Times tak informoval, že miesto jeho pobytu bolo známe od leta, po výsluchu jednej z jeho manželiek a jeho styčného dôstojníka. Agentúra Reuters v nedeľu s odvolaním sa na irackých predstaviteľov uviedla, že víkendová operácia amerických jednotiek bola úspešná aj vďaka výpovediam jedného z Baghdádího poradcov. Ten totiž po svojom zadržaní v Turecku a vydaní do Iraku počas výsluchu pred irackými vyšetrovateľmi uviedol, že Baghdádího porady s veliteľmi Islamského štátu sa často odohrávajú v idúcich dodávkach, ktoré sú naložené zeleninou - aby sa predišlo ich odhaleniu. Tieto informácie od... Ismáíla Isáwího... pomohli irackým bezpečnostným agentúram "doplniť chýbajúce kúsky do mozaiky o pohybe Baghdádího a miestach, kde sa skrýval," vysvetlil pre Reuters jeden z irackých bezpečnostných predstaviteľov. Saudská Arábia privítala zabitie vodcu teroristickej organizácie Islamský štát (IS) abú Bakra Baghdádího, ktorý podľa nej pokrivil skutočný obraz islamu.  "Kráľovstvo oceňuje veľké úsilie americkej vlády, v rámci ktorého prenasleduje členov tejto teroristickej organizácie, ktorá pokrivila skutočný obraz islamu a moslimov po celom svete," uvádza sa vo vyhlásení saudskoarabského rezortu diplomacie. Džihádisti z IS sa podľa Rijádu dopustili ukrutností a zločinov, ktoré sú v rozpore s hodnotami mnohých krajín sveta vrátane saudskoarabského kráľovstva. Saudská Arábia uplatňuje striktnú formu sunnitského islamu, ku ktorému sa hlásia aj extrémisti z IS. Rijád však zároveň patrí ku kľúčovým americkým spojencom na Blízkom východe. Zabitie Baghdádího v pondelok privítali aj ďalšie moslimské krajiny regiónu, Jordánsko a Egypt.


Ruskí kňazi vyjadrili podporu väzneným demonštrantom

Otvorený list podpísalo viac ako 50 kňazov.

MOSKVA. Niekoľko desiatok ruských pravoslávnych kňazov podpísalo petíciu, v ktorej odsudzujú sériu súdnych procesov a trestov pre protivládnych demonštrantov. Otvorený list, ktorý je bezprecedentnou ukážkou podpory zo strany pravoslávnych duchovných, podpísalo viac ako 50 kňazov. Odsudzujú v ňom nedávne rozsudky proti niekoľkým demonštrantom a osobám, ktoré sa na letných protestoch nezúčastnili a len sa im prizerali, a vyzývajú ruské úrady, aby prešetrili ich prípady. Ako tiež uviedli v liste zverejnenom v utorok večer, verdikty voči týmto osobám sú podľa nich pokusom o zastrašenie občanov.V súvislosti s protestmi proti vylúčeniu niekoľkých opozičných kandidátov z volieb do moskovského zastupiteľstva odsúdili tento mesiac štyroch ľudí. Odsúdení dostali tresty odňatia slobody od dvoch do tri a pol roka za napadnutie policajtov.Veľký počet týchto prípadov je široko vnímaný ako taktika Kremľa, ktorej cieľom je zabrániť ďalším protivládnym protestom.


Britka bojovala v Afríne na strane Kurdov, zahynula pri tureckých náletoch

Je prvým cudzím občanom, ktorý zomrel v boji o Afrín.

AFRÍN. Sýrske kurdské milície v pondelok uviedli, že Britka, ktorá sa pridala do ich radov a bojovala v sýrskom Afríne, zahynula pri tureckom nálete. Nisrín Abdulláhová, hovorkyňa kurdských ženských milícií známych pod skratkou YPJ, oznámila, že minulý týždeň vo štvrtok prišla o život Anna Campbellová. Je to prvý cudzí občan, ktorý zomrel v boji o Afrín. Takisto je to prvá britská bojovníčka - a ôsmy britský občan - ktorá zahynula v boji po boku kurdských milícií v Sýrii. Podľa agentúry Press Association mala Campbellová 26 rokov a pochádzala z mesta Lewes v anglickom grófstve East Sussex. Ženské obranné jednotky (YPJ) sú ženským krídlom kurdských Oddielov ľudovej sebaobrany (YPG). Brit Macer Gifford, ktorý cestoval s Campbellovou, uviedol, že do východnej Sýrie prišli vlani v máji a pridali sa tam ku kurdským milíciám podporovaným Spojenými štátmi v boji proti militantom z extrémistickej organizácie Islamský štát (IS). Gifford sa po páde mesta Rakka vlani v lete vrátil domov. Prostredníctvom Twitteru uviedol pre tlačovú agentúru AP, že aktivistka za práva zvierat Campbellová "bola krásne a tiež veľmi neústupčivé a odhodlané dievča". "Milovala YPJ a naposledy som ju videl, keď za nimi odchádzala," dodal Gifford.


Na juhu Madagaskaru zomrelo na mor najmenej 27 ľudí

Vo väčšine prípadov ide o bubonický mor, ktorý šíria blchy.

ANTANANARIVO. Najmenej 27 ľudí zomrelo počas epidémie moru, ktorý vypukol na juhu ostrovného štátu Madagaskar. Informovalo o tom v pondelok madagaskarské ministerstvo zdravotníctva. V oblastiach Atsimo-Atsinanana a Ihorombe sa doposiaľ morom nakazilo 68 ľudí, pričom vo väčšine prípadov ide o bubonický mor, ktorý šíria blchy. Podľa madagaskarského ministerstva zdravotníctva u najmenej piatich ľudí diagnostikovali pľúcnu formu tohto ochorenia šírenú kvapôčkovou infekciou z človeka na človeka. Madagaskar ležiaci v Indickom oceáne pri východnom pobreží Afriky je krajinou s najčastejším výskytom moru, ktorému v minulosti podľahli milióny ľudí. Mor je liečiteľný antibiotikami, ak však postihne pľúca, zomiera naň až 90 percent postihnutých.


Facebook v Maďarsku zablokoval účty niektorým užívateľom

Blokovanie sa týka Facebooku aj Instagramu.

BRATISLAVA. Spoločnosť Facebook čelí v Maďarsku obvineniam mnohých používateľov, že im zablokovala účty. Informuje o tom britská BBC, ktorej to potvrdilo viacero Maďarov. S problémami sa používatelia obrátili aj na viaceré maďarské médiá. Blokovanie sa týka sociálnej siete Facebook aj služby Instagram. BBC sa v tejto veci obrátila na Facebook, ale zatiaľ nedostala odpoveď. Jeden z používateľov David Butykai pre BBC povedal, že mu účty zablokovali na Facebooku i Instagrame a rovnaké problémy majú aj jeho zhruba 30 až 40 kamaráti v krajine. Podľa ďalšieho používateľa Petra Orbána, ktorému zablokovali účty v pondelok večer, nepomáha ani postup na opätovné aktivovanie zablokovaného konta, ktorý má Facebook zverejnený na svojej webstránke. "Okamžite som kontaktoval podporu Facebooku, dal im moje identifikačné údaje, ale za takmer 48 hodín som dosiaľ nedostal odpoveď," povedal.


Miera recyklácie komunálneho odpadu medziročne stúpa

V roku 2018 skončilo na skládkach už len 55 percent komunálneho odpadu.

BRATISLAVA. Slovensko chce do roku 2020 dosiahnuť mieru recyklácie komunálnych odpadov na úrovni 50 percent, uviedlo to Ministerstvo životného prostredia SR. Kým v roku 2017 sa podarilo recyklovať 29 percent komunálnych odpadov, vlani to bolo 36 percent. V roku 2018 skončilo na skládkach už len 55 percent komunálneho odpadu, doplnil envirorezort. "Za posledné tri roky intenzívne nastavujeme odpadovú politiku tak, aby sa na Slovensku oplatilo triediť a recyklovať. A veľká vďaka patrí rastúcemu počtu občanov, ktorí poctivo triedia. Pretože bez nich by akákoľvek odpadová politika nemohla byť úspešná," povedal podpredseda vlády a minister životného prostredia SR László Sólymos (Most-Híd). Ministerstvo životného prostredia pripomína, že od januára 2019 vstúpil do platnosti protiskládkový balíček, ktorý zaviedol poplatky za skládkovanie. Finančne tak zvýhodnil obce, ktoré poctivo triedia odpad. Do platnosti vstúpil aj Program predchádzania vzniku odpadu SR na roky 2019 až 2025. Pozornosť venuje množstvovému zberu odpadu, keď sú domácnosti priamo finančne zvýhodňované za to, že triedia. "Na pozitívnych zmenách sa podpísali viaceré opatrenia. Samosprávy museli od roku 2017 zabezpečiť nakladanie aj s biologicky rozložiteľným komunálnym odpadom. Pribudla aj povinnosť zabezpečiť hnedé nádoby alebo kompostéry pre obyvateľov komplexnej bytovej výstavby so zeleňou," uviedol hovorca Ministerstva životného prostredia Tomáš Ferenčák. Taktiež sa zaviedli miliónové pokuty pre prevádzkovateľov skládok, spoplatnili sa plastové tašky a zefektívnilo sa vykazovanie vyzbieraných kovov.


Slovensko je od začiatku roka súčasťou predsedníckej trojky OBSE

Medzi najdôležitejšie úlohy bude patriť vedenie skupiny Stredomorských partnerov pre spoluprácu s OBSE.

BRATISLAVA. Slovenská republika sa od začiatku roka stala súčasťou predsedníckej trojky Organizácie pre bezpečnosť a spoluprácu v Európe (OBSE). V trojke sme spolu s Talianskom ako nastupujúcou a Rakúskom ako končiacou predsedníckou krajinou najväčšieho regionálneho bezpečnostného zoskupenia na svete. Ako ďalej informoval tlačový odbor rezortu diplomacie, Slovensko sa v rámci trojky bude spolupodieľať na predsedaní OBSE s poradným hlasom pri prijímaní najvýznamnejších rozhodnutí organizácie, na čelo ktorej sa ako predsednícka krajina postaví v roku 2019. Kandidatúru Slovenska na predsedníctvo v OBSE v roku 2019 schválili účastnícke štáty v decembri 2016. Predsedníctvo trvá jeden kalendárny rok a post úradujúceho predsedu vykonáva minister zahraničných vecí.Medzi najdôležitejšie samostatné úlohy SR v tomto roku bude patriť vedenie skupiny Stredomorských partnerov pre spoluprácu s OBSE. Nemenej dôležitou úlohou bude prevzatie vedenia komplikovaných rokovaní o rozpočte organizácie, jej autonómnych inštitúcií a misií v októbri. V prvom štvrťroku bude Slovensko predsedať aj Fóru OBSE pre bezpečnostnú spoluprácu, ktorého cieľom je aktívna spolupráca účastníckych štátov na vojenskej úrovni vo fundamentálnych vojensko-politických otázkach bezpečnosti a stability Európy. Predsedníctvo v OBSE trvá jeden rok, post úradujúceho predsedu vykonáva minister zahraničných vecí danej krajiny. Osobitným predstaviteľom ministra zahraničných vecí a európskych záležitostí SR pre predsedníctvo SR v OBSE sa od začiatku roka stal štátny tajomník rezortu Lukáš Parízek.Slovensko je členom Organizácie pre bezpečnosť a spoluprácu v Európe od svojho vzniku. Organizácia združuje 57 štátov Európy, Strednej Ázie a Severnej Ameriky ako rovnocenných partnerov. Bola vytvorená podľa kapitoly VIII Charty OSN. Všetky účastnícke štáty OBSE majú rovnaké práva a rozhodnutia sa prijímajú konsenzom. Úlohou OBSE je pracovať na stabilite, mieri a demokracii v Európe prostredníctvom politického dialógu, budovaním vzájomnej dôvery prostredníctvom zdieľaných hodnôt a praktickou prácou všetkých účastníckych štátov. Aktivity organizácie pokrývajú oblasti od politiky, vojenských či ekologických aspektov, až po ekonomiku a ľudské práva.


Dobrovoľníci projektu Naše mesto pokračujú v práci aj v sobotu

BRATISLAVA. Dobrovoľníci v tričkách s nápisom „Dnes mám rande s naším mestom“ pracujú aj v sobotu. Tento rok po celom Slovensku pomáha viac než desaťtisíc dobrovoľníkov zo 135 firiem v 48 mestách a obciach. „Ľudia z firiem sú súčasťou komunít a to hlavne tam, kde sami žijú. Ak im zamestnávateľ umožní aspoň počas jedného dňa v roku v pracovnom čase a s kolegami pomôcť konkrétnemu miestu, kde sa napríklad hrávajú ich deti, zlepší sa nielen prostredie, ale utuží sa aj vzťah medzi firmou a zamestnancom,“ hovorí Michal Kišša, programový riaditeľ Nadácie Pontis. Naše Mesto je najväčšie podujatie firemného dobrovoľníctva v strednej Európe. V tomto roku opäť láme rekordy. Do podujatia sa zapojilo celkovo viac ako desaťtisíc dobrovoľníkov. Pomôžu tak 238 neziskovým organizáciám, nízkoprahovým centrám, domovom sociálnych služieb, ale aj školám či škôlkam zlepšiť prostredie, v ktorom pôsobia. Dobrovoľníkov zo 135 firiem stretnete v 48 mestách a obciach po celom Slovensku.


Mnohí členovia SNS chcú odísť z vlády, povedal Danko. Fico chystal tlačovku, neprišiel

Premiér Robert Fico sa so svojim vyhlásením pred kamery nepostavil.

BRATISLAVA. Hoci hovorkyňa Úradu vlády Beatrice Szabóová oznámila, že o 10:30 h sa uskutoční tlačová konferencia premiéra Roberta Fica, nakoniec sa pred kamery ani po vyše hodinovom meškaní nepostavil. Poslal namiesto seba eurokomisára Maroša Šefčoviča, ktorý informoval o rokovaniach premiéra v Salzburgu. "Predseda vlády práve v tejto chvíli získal mandát per rollam na rokovanie v Salzburgu a veľmi oceňuje, že toto rozhodnutie podporili aj ministri za SNS," povedala Szabóová pred začiatkom Šefčovičovej tlačovky s tým, že v tejto chvíli pokračuje v príprave na rokovania s francúzskym prezidentom Emmanuelom Macronom v Salzburgu. Na rokovanie o 16:15 v Salzburgu prídu aj premiéri Rakúska a Českej republiky. Fico tak ustúpil predsedovi SNS Andrejovi Dankovi, ktorý sa podľa portálu pluska.sk vyhrážal, že ak sa zíde vláda bez jeho ministrov, odíde z koalície. Ministri nakoniec hlasovali per rollam, to znamená, že ministri sa osobne nestretli, ale rokovali na diaľku. Predseda poslaneckého klubu národniarov Tibor Bernaťák rozhodnutie Fica nezvolať rokovanie vlády ocenil. "Naši členovia vlády podporili zasadnutie per rollam a mandát premiéra na rokovanie s francúzskym prezidentom Emmanuelom Macronom. Principiálne sme chceli, aby vláda nezasadala, a oceňujeme, že jej predseda to takto zvolal," dodal Bernaťák. Danko už v pondelok oznámil esemeskou svojim koaličným partnerom, že jeho ministri na stredajšie zasadnutie neprídu. "Mnohí naši členovia chcú vystúpiť z tejto vlády, ale je mojou povinnosťou poradiť sa so všetkými štruktúrami strany a konať tak, ako to cíti naša členská základňa," povedal v rozhovore pre Plus7dní.  Danko tiež v rozhovore uviedol, že verí v dohodu. Zopakoval záujem SNS robiť politiku, z ktorej budú mať osoh občania Slovenska. "Aj preto musíme spolupracovať so stranami, ktoré možno niekomu nie sú po vôli, ale kde vidíme možnosti realizovať program SNS," povedal Danko a poukázal na to, že viaceré veci z programu národniarov sa už podarilo zrealizovať - napríklad zrušenie daňových licencií či zvýšenie paušálnych výdavkov. Zdôraznil, že ciele a vízie nechce zmariť zatiahnutím sa do žabomyších hádok. "Ale ako predseda koaličnej strany sa nemôžem len tak pozerať na to, ako niekto s radosťou a možno až cielene hádže špinu na SNS," dodal. Netajil, že posledné udalosti mali vplyv i na vzájomný vzťah s premiérom. "Musím skonštatovať, že nás čaká ešte veľa stretnutí, aby sa obnovila aspoň elementárna úroveň dôvery," povedal predseda SNS. Danko minulý týždeň ustúpil výzve premiéra, aby odvolal ministra školstva Petra Plavčana pre kauzu rozdeľovania eurofondov pre vedu a výskum. Oznámil tiež, že si berie štyri dni voľna, aby porozmýšľaj ako ďalej v politike a v koalícii. Agentúra SITA informovala, že predseda parlamentu Danko zvolal na štvrtok poslanecké grémium. Zástupcovia poslaneckých klubov budú diskutovať o prípravách slávnostného zasadnutia Národnej rady pri príležitosti 25. výročia prijatia Ústavy a Dňa otvorených dverí, ktorý bude 1. septembra. Danko naplánoval na štvrtok aj širšie predsedníctvo SNS za účasti svojich poslancov a ministrov. V piatok bude koaličná rada, kde by mali lídri strán riešiť krízu. Slovenská národná strana bude na rokovaní koaličnej rady žiadať prísnejšie pravidlá pre zverejňovanie majetkových priznaní verejných funkcionárov. Oznámila to vo svojom stanovisku. "Ak má naozaj vláda taký záujem o boj proti korupcii, musí ísť sama príkladom. Pre žiadneho ministra ani pre verejného činiteľa nemôže byť problémom podrobne zdokladovať celý svoj majetok," vysvetli predseda SNS Andrej Danko. Podrobné zverejňovanie majetkových pomerov by podľa SNS malo pomôcť zvýšiť dôveru ľudí vo vládu. SNS chce tiež komisiu, ktorá bude pracovať na návrhu "úplne nového, detailného zverejňovania pôvodu majetku verejných činiteľov".


Piati muži znásilnili v Indii štvorročné dievčatko

LAKHNAÚ. Polícia vyšetruje podozrenie z hromadného znásilnenia štvorročného dievčatka v nemocnici na severe Indie. Zástupca miestnej polície v nedeľu uviedol, že dievčatko povedalo starej mame, že ju znásilnil ošetrovateľ a ďalší štyria muži, keď bola v sobotu v noci sama na jednotke intenzívnej starostlivosti. Jeden z podozrivých je už za mrežami a po ďalších pátrajú. Od vedenia nemocnice si vyžiadali aj záznamy z bezpečnostných kamier. Dievčatko bolo v nemocnici v štáte Uttarpradéš štyri dni pre uštipnutie hadom.


Fico poslal Kiskovi list, za lety špeciálom má zaplatiť takmer milión

BRATISLAVA. Premiér Robert Fico poslal v utorok prezidentovi Andrejovi Kiskovi list, aby uhradil štátu 990-tisíc eur za lety vládnym špeciálom do Popradu. Premiér to oznámil počas mimoriadnej schôdze, na ktorej minister vnútra Robert Kaliňák čelí opozičnému pokusu o odvolanie. "Ak má byť v krajine poriadok, nech si to zaplatí," odkázal. Podľa premiérových slov cítiť aj zo strany Kisku posadnutosť Kaliňákom. "Ale to bola Národná rada SR, ktorá požiadala ministra Kaliňáka, aby predložil správu o lietaní špeciálu," upozornil. Fico vyzval Kisku na zaplatenie letov ešte v polovici novembra. "Obraciam sa na pána prezidenta, vystavím mu normálne faktúru, aby týchto milión eur zaplatil Slovenskej republike. Pretože si myslím, že tieto peniaze musí zaplatiť. Odmietam prázdne vyhlásenia, prázdne reči, ktorých je tu v poslednom čase čím ďalej, tým viac," povedal vtedy predseda vlády. Kiska reagoval, že rozumie frustrácii Roberta Fica po zbabraných a prehratých župných voľbách a nechce sa podieľať na hre s cieľom prekryť ďalšie odvolávanie Kaliňáka. "Prezident dostáva mesačne stovky listov od občanov, ktorí potrebujú riešiť skutočné problémy. Napríklad zlyhávanie zdravotníctva - nedostatok lekárov, vysoké ceny energií, nízke dôchodky, nehorázne konanie polície, ktorá strieľa po mladých ľuďoch, na mafiánske praktiky štátu voči vlastným občanom," uviedol prezidentov poradca pre komunikáciu Roman Krpelan. "Pán prezident sa, tak ako sme u neho zvyknutí, snaží odkloniť pozornosť od svojich problémov. Skutočne nechápem, čo má zneužívanie štátneho lietadla na súkromné účely spoločné s voľbami do VÚC," reagoval na stanovisko prezidenta Fico.


Hoci lekárnici sú na e-Health pripravení, obávajú sa, či ho štát spustí na čas

Zdravotníci majú však pochybnosti, či sa elektronické zdravotníctvo skutočne podarí zaviesť v budúcom roku.

BRATISLAVA. Lekárnici sú na zavedenie elektronického zdravotníctva pripravení a splnili si všetky povinnosti, ktoré boli doteraz od nich požadované. Zhodli sa na tom delegáti sobotňajšieho snemu Slovenskej lekárnickej komory. Vzhľadom k zásadným zmenám, ktoré e-zdravie prinesie, však podľa delegátky snemu Aleny Chytilovej logicky vzniká istá obava, či bude možné v novom roku spustiť jeho ostrú prevádzku. Zároveň lekárnici očakávajú, že budú mať prístup k celej farmakoterapii pacienta, v zmysle pripomienky SLeK, ktorú už Ministerstvo zdravotníctva SR v legislatívnom procese akceptovalo.Ako uviedla vedúca lekárnička Fakultnej lekárne v Bratislave Miroslava Snopková, lekárnici čakajú na ďalšie pokyny z Národného centra zdravotníckych informácií. " Myslím, že e-zdravie bude možné spustiť v novom roku, ale určite sa v úvode vyskytne dosť aplikačných nedokonalostí, keďže v lekárňach zatiaľ nemáme testovacie prostredie systému ako celku," skonštatovala Snopková. Najväčší prínos pre pacienta vidí v možnosti farmaceuta nahliadnuť do celej farmakoterapie pacienta. "Ako odborník na lieky bude vedieť posúdiť prípadné interakcie či duplicity liekov,“ vysvetlila Snopková.Tieto slová podľa nej potvrdzuje aj záujem pacientov o kľúčový osvetový projekt SLeK – Interakcie liekov. Za tri mesiace fungovania internetovej aplikácie sa v nej zaregistrovalo 1 622 pacientov, z ktorých si 152 dohodlo termín konzultácie v niektorej zo zapojených lekární. Farmaceuti v projekte zatiaľ identifikovali 2 141 interakcií liekov.


Komorný orchester, speváčky SĽUK-u aj Chemical Brothers, pozrite si štvrtok na Pohode

Štvrtok

Piatok

Sobota

Galéria štvrtok

Galéria piatok

Chemical Brothers

Rodriguezov príbeh

Kronos Quartet

Ako si chrániť zdravie

Nalaďte sa playlistom

Ako prežiť Pohodu

Jamie Cullum pre SME

Na letisku v Trenčíne sa začal vo štvrtok podvečer dvadsiaty druhý ročník festivalu Pohoda. Program na hlavnom pódiu otvoril Slovenský komorný orchester Bohdana Warchala. Koncerty odohorali aj Ziggy Marley a The Chemical Brothers. Pozrite si, ako vyzeral štvrtok na Pohode očami fotografov denníka Sme.


O postupe v prezidentských voľbách rozhodne OĽaNO v najbližších dňoch

Matovičovci sa vyjadrili, že na post prezidenta majú troch kandidátov.

BRATISLAVA. Opozičné hnutie OĽaNO rozhodne o postupe v prezidentských voľbách v najbližších dňoch. Pre TASR to uviedol šéf Obyčajných Igor Matovič. Reagoval tak na to, že o prípadnej podpore sa s OĽaNO rozprával prezidentský kandidát Robert Mistrík a kladné stanovisko Obyčajných sa pre Mistríka snaží získať aj predseda SaS Richard Sulík. Matovičovci sa už opakovane vyjadrili, že na post prezidenta majú troch vážnych kandidátov, z ktorých vyberú jedného. Prezidentské voľby budú na jar 2019. Spomedzi parlamentných strán svojho kandidáta zatiaľ okrem OĽaNO nepredstavili ani Smer a SNS.


Macron pozval Trumpa do Paríža na oslavy Dňa dobytia Bastily

Americký prezident pozvanie svojho francúzskeho kolegu prijal.

PARÍŽ. Francúzsky prezident Emmanuel Macron pozval amerického prezidenta Donalda Trumpa a jeho manželku Melaniu na oslavy Dňa dobytia Bastily do Paríža, ktorý sa slávi 14. júla a je francúzskym štátnym sviatkom. Informovala o tom agentúra DPA. Elyzejský palác a Biely dom v stredu informovali, že Trump pozvanie svojho francúzskeho kolegu prijal. Macron pozvanie učinil počas telefonického rozhovoru so šéfom Bieleho domu. Štátnici spolu hovorili v rámci príprav na svoje bilaterálne stretnutie na samite skupiny G20, ktorý sa bude konať na budúci víkend v nemeckom Hamburgu. Počas telefonátu Trump zagratuloval Macronovi k víťazstvu jeho centristickej strany Republika v pohybe (LREM) v nedeľňajších parlamentných voľbách. Obaja lídri sa taktiež zhodli na nutnosti spoločného postupu pri akomkoľvek ďalšom chemickom útoku v Sýrii, uviedli zdroje z Elyzejského paláca. Na tohtoročnej vojenskej prehliadke počas osláv Dňa dobytia Bastily bude pripomenuté 100. výročie vstupu USA do prvej svetovej vojny po boku Francúzska. Americkí vojaci budú pri tejto príležitosti súčasťou vojenskej prehliadky, budú pochodovať "po boku svojich francúzskych bratov v zbrani", oznámil Elyzejský palác. Pravicový populista a centristický liberál Macron mali dosiaľ zjavne napätý vzťah. Francúzsky líder totiž opakovane kritizoval Trumpa za jeho politiku, predovšetkým za jeho rozhodnutie odstúpiť od parížskej klimatickej dohody, ale aj za jeho protekcionizmus v oblasti ekonomickej politiky.


Ak by sa potvrdili kontakty Vadalu, bolo by to zlé, tvrdí Pellegrini

BRATISLAVA. Premiér Peter Pellegrini (Smer) zatiaľ nechce komentovať medializované informácie o kontaktoch Taliana Antonina Vadalu na slovenské štátne orgány. Pellegrini si chce počkať na dôkazy. Ak by sa to potvrdilo, bolo by to podľa šéfa vládneho kabinetu veľmi zlé. "Chcel by som poprosiť o chvíľu času, aby som mohol získať konkretizované alebo potvrdené tieto veci. Samozrejme, sa k tomu vyjadrím. Ak by sa tieto veci potvrdili, bolo by to veľmi zlé," povedal pri príchode na pravidelný obed úzkeho vedenia Smeru. Dodal, že vždy vedel zaujať stanovisko, keď prišli na stôl dôkazy. Informácie o Vadalových kontaktoch na Slovensku priniesol denník Sme. Z Vadalovej komunikácie s policajtom v utajení podľa denníka vyplýva, že mal kontakty so slovenskými politickými predstaviteľmi. Mal mu tiež povedať, že do kúpy miest v slovenskej štátnej správe na polícii, colnici a v SIS investoval milión eur. Rovnako, že si kúpil vtedajšieho šéfa SIS. Ján Valko odmieta, že bol s podnikateľom v kontakte. To, že mu mal posúvať informácie, považuje za absurdné


Slovanu Bratislava návrat z tripu vyšiel, doma porazil Jokerit

Jokerit dal gól, rozhodcovia mu ho neuznali.

HC Slovan Bratislava - Jokerit Helsinki 2:1 (1:0, 0:1, 1:0) Góly: 12. Smoleňák (Cheechoo), 58. Cheechoo - 30. Huhtala (Jaakola, Pihlström) Vylúčení: 9:8 na 2 min, navyše: Genoway (Jokerit) 10 min za nešp. správanie, presilovky: 1:1, oslabenia: 0:0, rozhodovali: Gofman, Gusev - Goľak, Deduľa, 10 055 divákov Slovan: Brust - F. Novák, A. Meszároš, Plastino, Švarný, Marek Ďaloga, Starosta, Bačik, Pokorný - Cheechoo, Taffe, Smoleňák - Michal Hlinka, Chipchura, Jeglič - Musatov, T. Kopecký, Valský - A. Šťastný, Lušňák, Vopelka Jokerit: Zapolski - Genoway, Kulda, Jensen, Lauridsen, Jaakola, Lajunen - O'Neill, P. Regin, Joensuu - Salminen, Niemi, Huhtala - Jormakka, Wirtanen, Pihlström - Antilla, Mäki, Marjamäki BRATISLAVA. Hokejisti Slovana Bratislava po dvoch prehrách za sebou si v Kontinentálnej hokejovej lige (KHL) pripísali víťazstvo, v utorok večer v domácom prostredí zdolali fínsky tím Jokerit Helsinki 2:1. Zverenci trénera Miloša Říhu sa ujali vedenia sporným gólom Radka Smoleňáka v polovici prvej tretiny, uprostred druhej časti vyrovnal Tommi Huhtala a neskôr sa zdalo, že duel dospeje až do predĺženia. Domáci Jonathan Cheechoo však využil presilovku a zariadil tri body pre Slovan. Miloš Říha, tréner Slovana: "Súhlasím s tým, že to bol zaujímavý zápas so všetkým, čo k tomu patrí. Ja som však videl tú ofsajdovú situáciu úplne inak, ten hráč sa prevážil na ľavú nohu a tú mal v útočnom pásme, takže som si vyžiadal video. Podľa mňa to nebol iba centimeter. Aj ja som si chce zobrať niekoľkokrát 'challenge', ale neumožnili mi to, takže asi tam sú nejaké pravidlá, kedy sa to dá. Ale tých sporných situácií tam bolo naozaj veľa. Som rád, že sa k nám dnes priklonilo šťastie a pomôže nám to mentálne." Jukka Jalonen, tréner Jokeritu: "Gratulujem Slovanu k výhre. Bol to veľmi zaujímavý zápas, mali sme dosť šancí, ale dali sme len jeden gól. Nie je zvyčajné, aby bolo v jednom zápase toľko sporných, veľmi tesných situácií pri góloch. Podľa mňa natlačil Cheechoo nášho brankára do bránky a gól nemal platiť. Náš druhý gól, o ktorom sme si mysleli, že platí, zase neuznali. Možno to bol jednocentimetrový ofsajd a to môže niekto len ťažko určiť. Dvakrát som si chcel zobrať trénerský 'challange', no neumožnili mi to. Asi dobre nepoznám pravidlá. Táto prehra je pre nás ťažká." Andrej Meszároš, kapitán a obranca Slovana: "Ťažký zápas, veľa prerušovania, pozerania videa. To nám a myslím si, že ani súperovi, nepasuje, pretože sú tam veľké prestoje a nikto sa nemôže poriadne dostať do zápasu. Chvalabohu, tri body sú doma a to je dôležité. Posledný trip pre nás nebol dobrý, chceli sme tam viac bodov a to sa žiaľ nestalo. Dnes sme zabojovali a aj keď sme dali druhý náhodný gól, boli sme pred bránkou traja a nakoniec si to tam dali sami, ale taký je hokej." Radek Smoleňák, útočník a strelec prvého gólu Slovana: "Bol to náročný zápas. Jokerit je tím, ktorý má dobrý systém a drie. Furt hýbu nohami, je ťažké proti nim hrať, takže je to pre nás veľké víťazstvo. Po poslednom tripe sme si trošku spravili chuť a dodá nám to šťavu do ďalších domácich zápasov. Veril som, že mi ten prvý gól uznajú, vedel som, že odpískal až po tom." Na výsledku už nič nezmenila ani hra hostí bez brankára Ryana Zapolského. Slovan má po 29 stretnutiach v KHL 2016/2017 na svojom konte 38 bodov a v tabuľke Západnej konferencie mu patrí 12. miesto. Najbližšie sa "belasí" predstavia vo štvrtok 17. novembra o 17.00 h opäť pred vlastnými fanúšikmi proti Dinamu Riga. Amur Chabarovsk - Sibir Novosibirsk 3:4 po sam. nájazdoch (0:2, 1:1, 2:0 - 0:0, 0:1) Góly: 26. Byvaľcev, 47. Zohorna, 54. Kondratiev - 12. Beľakov, 20. Šalunov, 24. a rozhodujúci sam. nájazd Šumakov Admiral Vladivostok - Metallurg Novokuzneck 3:2 po predĺžení (1:1, 1:0, 0:1 - 1:0) Góly: 3. Tkačov, 31. Zemčonok, 61. Višnevskij - 18. Semionov, 59. Komaristyj Červená hviezda Kchun-lun - Avangard Omsk 3:4 (1:1, 0:3, 2:0) Góly: 3. Veličkin, 44. Rau, 59. Bellemore (M. BAKOŠ) - 10. Burdasov, 28. Martynov, 29. Michejev, 39. Sobotka Severstaľ Čerepovec - Jugra Chanty-Mansijsk 1:3 (1:1, 0:0, 0:2) Góly: 7. Kagarlickij - 11 a 50. Ľudučin, 43. Chlystov CSKA Moskva - Avtomobilist Jekaterinburg 2:0 (1:0, 1:0, 0:0) Góly: 13. Ničuškin, 30. Žarkov HK Soči - Metallurg Magnitogorsk 0:5 (0:3, 0:0, 0:2) Góly: 3. Zaripov, 17. Tereščenko, 18. Denis Kazionov, 49. Moziakin, 51. Chabarov SKA Petrohrad - Barys Astana 9:0 (5:0, 2:0, 2:0) Góly: 2., 10., 16. a 42. Dadonov, 5. a 26. Plotnikov, 3. Vojnov, 23. Gusev, 52. Kovaľčuk Spartak Moskva - Traktor Čeľabinsk 1:2 po sam. nájazdoch (0:0, 1:0, 0:1 - 0:0, 0:1) Góly: 23. Radil - 58. Klimontov, rozhodujúci sam. nájazd: D. Roy Víťaz Podoľsk - Dinamo Moskva 3:4 po sam. nájazdoch (3:1, 0:0, 0:2 - 0:0, 0:1) Góly: 16. Afinogenov, 19. Makejev, 20. A. Nikulin - 3. Rybakov, 43. Kutejkin, 48. I. Nikulin, rozhodujúci sam. nájazd: Rybakov Medveščak Záhreb - Dinamo Minsk 4:1 (2:1, 0:0, 2:0) Góly: 56. a 59. Paré, 2. McMillan, 13. Parlett - 17. S. Kosticyn


Na Slovensku sa darí startupom v oblasti biotechnológie a biomedicíny

Slovensko-nemecká obchodná a priemyselná komora chce strartupy posunúť na medzinárodnú úroveň.

BRATISLAVA. Na Slovensku je veľa startupov z oblasti biotechnológií a biomedicíny. Tieto spoločnosti mali možnosť predstaviť svoje nápady na podujatí Life Science Innovation Day, ktoré sa konalo v utorok vo Vedeckom parku Univerzity Komenského v Bratislave za podpory Ministerstva zdravotníctva (MZ) SR. Uviedol to Guido Glania, výkonný člen predstavenstva Slovensko-nemeckej obchodnej a priemyselnej komory (SNOPK), ktorá podujatie organizovala. "Cieľom je oboznámiť širokú vedeckú obec, ale aj tých, ktorí môžu poskytovať zdroje na takýto výskum, a upevniť a nadviazať spoluprácu, povedzme, lekárskych fakúlt, akadémie vied a iných vedeckých pracovísk," priblížil štátny tajomník rezortu zdravotníctva Stanislav Špánik s tým, že z podujatia by podľa neho mohli vzísť aj konkrétne formy spolupráce. Glania skonštatoval, že na Slovensku je veľa inovatívnych ľudí, ktorí pôsobia v tejto oblasti. "Zistili sme, že na Slovensku je veľa startupov v oblasti biotechnológií a biomedicíny a chceli by sme dať týmto startupom príležitosť stretnúť medzinárodné firmy, prezentovať ich nápady, vytvoriť tímy a rásť v medzinárodnom priestore," poznamenal Glania, pričom podľa neho je možnosť rastu vysoká. "My mnohokrát nevieme, že aj na Slovensku máme významných vedcov, ktorí pracujú na projektoch, ktoré sú nielen slovenského, ale aj európskeho významu, a spolupracujú s najvýznamnejšími vedeckými pracoviskami vo svete," zdôraznil Špánik.


Apple chce v počítačoch Mac nahradiť procesory Intelu vlastnými

CUPERTINO. Apple podľa agentúry Bloomberg od roku 2020 nahradí vo svojich počítačoch Mac procesory od Intelu vlastnými čipmi. Akcia Intelu v pondelok v dôsledku tejto správy klesla o 6 percent, dočasne strácala dokonca 9 percent. Apple montuje do počítačov Mac procesory Intelu už vyše 10 rokov, zatiaľ čo do iPhonov a iPadov čipy, ktoré sám vyvinul. Tie vychádzajú z architektúry britskej firmy ARM. Americký koncern však používa vlastné know-how, napríklad na zvýšenie bezpečnosti, alebo zlepšenie grafického výkonu. Už niekoľko rokov sa špekuluje o tom, že Apple môže aj pri počítačoch Mac prejsť na vlastné procesory. Prechod na novú architektúru procesorov je však komplikovaným procesom, keďže pre nový hardvér je potrebné prepísať aj softvér, od operačného systému až po množstvo aplikácii. Intelu sa nepodarilo presadiť v oblasti mobilov a tabletov, kde prehral boj s ARM, a aktuálne vsádza na segment serverov a automobilový priemysel, keďže trh s osobnými počítačmi (PC) už roky klesá. Strata Apple ako zákazníka by síce nemala výrazný vplyv na bilanciu Intelu, keďže na výrobcu Macov pripadá len okolo 5 percent tržieb koncernu, ale poškodenie imidžu by bolo enormné. Táto zmena by sa dala interpretovať ako signál, že Intel začína strácať v segmente osobných počítačov. Zatiaľ nie je jasné, či výrobcovia Taiwan Semiconductor Manufacturing (TSMC) a Samsung Electronics, ktorí aktuálne na objednávku Apple vyrábajú jeho čipy, dokážu poskytnúť produkčné kapacity ako má Intel. Apple má vo všeobecnosti tendenciu samostatne vyvíjať kľúčové technológie. Podľa mediálnych správ koncern pracuje aj na vlastnej displejovej technológii pre svoje prístroje. V prípade Intelu bol problém, že jeho procesory neboli hotové pre plánovaný štart nového Macu. Navyše Apple musel riešiť bezpečnostné diery spôsobené architektúrou čipov. Agentúra Bloomberg však upozornila, že projekt s názvom Kalamata sa ešte stále nachádza v rannej fáze. Cieľom je ďalšie zlepšenie spolupráce medzi prístrojmi Apple. Keďže koncern predáva podstatne viac iPhonov a iPadov než Macov, začal aj operačný systém iOS viac prispôsobovať ovládaniu iPhonov a zaviedol funkcie, ktoré sa dajú bez problémov používať na mobilných zariadeniach aj na počítačoch Mac.


Pellegrini prijal Ficov návrh na miesto premiéra

Pellegrini to oznámil po tom, ako doručil prezidentovi Kiskovi podpisy poslancov podporujúcich novú vládu.

BRATISLAVA. Kandidátom Smeru-SD na nového predsedu vlády je vicepremiér Peter Pellegrini. Ten to oznámil potom, ako prezidentovi Andrejovi Kiskovi doručil podpisy 79 poslancov NR SR, ktorí podporujú novú vládu po ohlásenej abdikácii šéfa kabinetu Roberta Fica. Podľa Pellegriniho o 14. hodine zasadne vláda, ktorá odobrí vlastnú demisiu. Následne o 14.30 hod. by sa mal Pellegrini už aj s Ficom vrátiť ku Kiskovi. Prezident prijme abdikáciu Roberta Fica a do čela vlády vymenuje Pellegriniho. "Je to nesmierne náročné a priznám sa, že som dve noci poriadne nespal. Na druhej strane takúto ponuku som prijal a prijmem, ak má poverí pokusom zostaviť novú vládu prezident SR," uistil Pellegrini. Podľa jeho slov rozdelenie ministerstiev medzi Smerom-SD, SNS a Mostom-Híd by v novom kabinete malo zostať zachované tak, ako je to v aktuálnej koaličnej zmluve. V kabinete však dôjde k personálnym zmenám, tie ale Pellegrini zatiaľ nekonkretizoval. "Všetko uvidíme v nasledujúcich hodinách," uistil. Pellegrini priznal, že v Smere-SD nebol jediný v hre o post nového premiéra. "Pre mňa je to obrovská česť, ale aj obrovský záväzok, že nakoniec tú ponuku dali mne," poznamenal. Na otázku, či bude vymenený aj policajný prezident Tibor Gašpar, Pellegrini odvetil, že je potrebné si počkať na nového ministra vnútra a jeho návrhy. "Počkajme si, či sa dnes udeje to, čo sa udiať má a ak áno, nastane proces rekonštrukcie vlády. Ak poverenie na jej zostavenie dostanem, tak je naším záujmom, aby zmeny vo vláde nastali v priebehu dní, nie týždňov či mesiacov," dodal.


Výstavba úseku D1 pri Ružomberku sa môže predĺžiť o štyri roky

Vyše 15-kilometrový úsek mal byť pôvodne odovzdaný do užívania v júni tohto roka.

BRATISLAVA. Výstavba diaľnice D1 Hubová - Ivachnová s tunelom Čebrať pri Ružomberku sa môže predĺžiť najmenej o štyri roky. Vyše 15-kilometrový úsek mal byť pôvodne odovzdaný do užívania v júni tohto roka, no Národná diaľničná spoločnosť, a. s. (NDS) očakáva, že to môže byť predbežne v roku 2021. Zdôvodňuje to tým, že počas prác pri západnom portáli tunela Čebrať sa vyskytli nedpredvídateľné geologické podmienky, pre ktoré musí byť prehodnotená trasa tejto časti diaľnice. Zhotoviteľom stavby za zmluvnú cenu 227,26 mil. eur bez dane z pridanej hodnoty (272,72 mil. eur vrátane DPH) je od konca roku 2013 združenie stavebných spoločností OHL ŽS, a. s., Brno a Váhostav - SK, a. s. Kresťanskodemokratické hnutie (KDH) upozornilo, že na stavbe sa už dva roky nerazí tunel Čebrať z dôvodu "údajného zosuvu v tomto tuneli." Strana má podozrenie, že niekoľkoročné meškanie s dokončením diaľničného úseku pri Ružomberku nie je spôsobené objektívnymi geologickými skutočnosťami, ale špekuláciami ako navýšiť pôvodne vysúťaženú cenu. KDH preto vyzvalo NDS, aby zverejnila geologický prieskum tunela Čebrať. "Diaľničný obchvat Ružomberka prinesie nielen úsporu jazdného času pre motoristov, ale aj ekonomické prínosy vo forme úspory prevádzkových nákladov a znížené emisie znečisťujúcich látok," informoval podpredseda KDH Pavol Zajac. Súčasne dodal, že veľkým prínosom mohlo byť aj zvýšenie bezpečnosti dopravy a z toho vyplývajúce zníženie nehodovosti. Všetky tieto prínosy sú podľa Zajaca v dokumente Analýza nákladov a prínosov, ktorý má k dispozícii NDS. Preto vyzývajú NDS, aby zverejnila aj tento dokument, v ktorom sa nachádza zoznam všetkých prínosov. "Ak NDS nezverejní geologický prieskum a analýzu bezpečnosti, tak KDH bude pokračovať v ďalších protestných akciách, aby poukázalo na závažnosť tohto problému," upozornil Zajac. Vodiči pri jazde cez Ružomberok po ceste prvej triedy I/18 strácajú čas v kolónach, pričom na tomto úseku vznikajú závažné dopravné nehody. Najkritickejším miestom v Ružomberku je križovatka ciest I/18 a I/59 v smere na Banskú Bystricu s vysokou intenzitou dopravy, čo spôsobuje výrazné zvýšenie nehodovosti. V piatok tohto týždňa obyvatelia dolného Liptova blokovali cesty v okolí Ružomberka."Premiér Robert Fico vládne na Slovensku už desať rokov, sľúbil postaviť diaľnicu z Bratislavy do Košíc do roku 2010, ale namiesto toho musia vodiči stáť v Ružomberku v kolónach a závažné dopravné nehody sú tu veľmi častým javom. Termín dokončenia obchvatu Ružomberka, ale aj diaľnice do Košíc, sa neustále predlžuje, za čo nesie politickú zodpovednosť strana Smer-SD a jej predseda Robert Fico," dodal Zajac. NDS tvrdí, že problém dokončenia úseku D1 Hubová - Ivachnová intenzívne rieši. Keďže tento úsek je v zásobníku na financovanie zo zdrojov Európskej únie, diaľničiari pravidelne a intenzívne rokujú so zástupcami Európskej komisie a odborníkmi Jaspers o tom, ako čo najskôr túto stavbu ukončiť. Každý krok NDS je tak pod podrobnou kontrolou EÚ. "Akékoľvek stavebné práce na razení tunela Čebrať sa môžu začať robiť až po rozhodnutí EIA (posudzovanie vplyvov na životné prostredie) o konečnej polohe novej trasy. Bez ukončeného procesu EIA únia stavbu neuhradí," zdôraznila NDS. "Odštartovanie prác na razení tunela Čebrať predpokladáme na prelome rokov okamžite po získaní všetkých relevantných povolení, ktoré umožnia realizáciu prác, teda rozhodnutie EIA o konečnej polohe novej trasy, povolenie na trhacie práce a podobne," uviedla NDS. Zhotoviteľ stavby, ktorý zabezpečuje aj projektovú dokumentáciu, navrhol dva varianty trasovania, ktoré bolo potrebné posúdiť cez proces EIA. NDS dostala správu EIA a jej špecialisti ju pripomienkovali, pričom po zapracovaní pripomienok správu EIA posúdi Ministerstvo životného prostredia SR a verejnosť bude oboznámená s jej obsahom. "Zároveň prebiehajú rokovania so zhotoviteľom o zmluvných možnostiach pokračovať v realizácii diaľnice na základe záverov, ktoré vyplynú z EIA. Tento proces bude mať za následok dopad na lehotu výstavby. Predbežný odhad ukončenia realizácie je rok 2021," dodala NDS.Na stavbe D1 Hubová - Ivachnová sa podľa NDS realizujú práce na všetkých mostných objektoch (má ich byť 21). Zhotoviteľ zatiaľ zrealizoval práce za 61,96 mil. eur, čo je 27,3 % zo zmluvnej ceny stavby. Z toho v tomto roku bolo preinvestovaných 12,85 mil. eur. Tunel Čebrať mal mať pôvodne dĺžku takmer dva kilometre, po zmene projektu to bude pravdepodobne viac. Na stavbe úseku sa počítalo aj s dvoma mimoúrovňovými a jednou úrovňovou križovatkou, ako aj jedným ľavostranným odpočívadlom.